Чемпионлар лигасининг нимчорак финали доирасида «Атлетико»га қарши кечадиган жавоб учрашуви олдидан Массимилиано Аллегри «Ювентус»нинг ҳужум учлигига дам берди: Роналду, Дибала ва Манжукич «Удинезе»га қарши ўйинни трибунадан томоша қилишди.\nТуринликларнинг ҳужум чизиғи 19 ёшли Мойзе Кинга ишониб топширилди - у эса вазифани ортиғи билан уддалади. Биринчи бўлимдаёқ иккита гол урган футболчи иккинчи бўлимда пенальти ишлади.\nБиринчи голда унга Алекс Сандро ёрдам берди.\nКейин у чиройли ҳаракат билан дарвозани ишғол қилди.\nИккинчи бўлимда у пенальти ишлади, аммо ҳет-трик кутиб турадиган бўлди - зарбани Эмре Жан ижро этди.\n80-дақиқада Кин ўрнига «Юве»нинг бошқа тарбияланувчиси майдонга тушди - 18 ёшли Ханс Николусси-Кавилья туширилди. Туринликлар 4:1 ҳисобида ғалаба қозонди ва «Наполи» билан орадаги фарқни 19тага етказди (Карло Анчелотти жамоасида захира ўйини мавжуд). Қаторасига саккизинчи соврин яқин.\nМойзе Кин А Серияда илк марта дубль муаллифи бўлди. «Удинезе»га қарши ўйингача у чемпионат ўйинларида атиги 5 дақиқа ўйнаганди. Аммо у Италия Кубогида «Болонья»га қарши январь ойи бошида кечган ўйинда бошланғич таркибда тушганди ва гол урганди (2:0).\n«Кин тўп учун курашларда ва ҳужумларни якунлашда жуда яхши ишламоқда, аммо у ўз ҳаракатларини мукаммаллаштириш ва аниқ қарорлар қабул қилиш борасида ҳали ишлаши керак. У ҳали 19 ёшда», деди «Удинезе»га қарши ўйиндан кейин Макс Аллегри.\n«Юве» сафидаги дебют голини Кин 2017 йил майидаёқ урганди. Ўшанда у чемпионатнинг охирги турида «Болонья» дарвозасини ишғол қилганди. Ўшанда Мойзе А Серия тарихига гол урган футболчилар орасида 2000-йилдан кейин туғилган илк футболчи сифатида кирганди. Ўша йил ёзида футболчи «Верона»га ижарага берилган ва у бу жамоа сафида 19 ўйинда майдонга тушиб, 4та голга муаллифлик қилганди.\nКин «Юве»нинг А Сериядаги ўйинларида яхши самарадорлик қайд этган: унга бир гол учун 35 дақиқа талаб этилган (6 ўйин, 106 дақиқа, 3 гол).\nКин Пьемонтдаги Верчелли шаҳарчасида дунёга келган. Унинг ота-онаси келиб чиқишига кўра Кот-д’Ивуардан. Онаси Изабель урушдан қочиб Италияга чақалоғи билан келганди, Мойзега фуқаролик берилади.\n2007 йилда Кин «Торино» академиясига қабул қилинган, уч йил ўтиб уни «Ювентус» ўзига жалб қилади. Футболчининг агенти Мино Райола ҳисобланади. У ёш талантни «Юве» академиясида пайқаб қолган. Райола туфайли Кин Ибраҳимович ва Балотелли билан танишган, бу футболчилар унга ўз тажрибалари билан ўртоқлашиб туришади.\n2018 йилнинг кузида Кин илк марта Италия терма жамоасидан чақирув олди - катта эҳтимол билан Роберто Манчинида унинг Италия ёшлар термасидаги ўйинлари катта таассурот қолдирган (U19 ўртасида Евро-2018 турнирида 4та гол, иккитаси финалда). Кин АҚШга қарши ўртоқлик ўйинида (1:0) терма жамоа учун дебют қилган.\nКин Марио Балотелли билан шунчаки таниш эмас, балки Марио унинг кумири ҳамдир. Голларидан бирини Мойзе СуперМарио услубида нишонлаганди. Бир сафар машғулотга «Why always me?» («Нега ҳамиша мен?») ёзувли футболкада келган.\n«Балотелли билан муносабатларимиз яхши. Менга унинг техникаси ва тезкорлиги ёқади. Аммо Балотелли - Балотелли, мен - Кинман», деганди ёш футболчи.\nУ Балотеллининг хатоларини такрорламоқчи эмас.\nУнинг Турин клуби билан амалдаги шартномаси 2020 йилга қадар, клуб унга янги шартнома таклиф қилмоқчи. Қишки трансферлар вақтида бу футболчига «Милан» томонидан жиддий қизиқиш билдирилганди.


Фарзанд куриш УГИЛ ФАРЗАНД КУРИШ УЧУН МАСЛАХАТЛАР DAVOLASH\nФарзанд куриш Y-сперматозоидлар кам яшовчан, аммо Х-сперматазоидларга нисбатан кўпроқ фаоллиги илмий далилига асосланган тақвим усули уруғлантиришни овуляциядан бир кун олдин ва бевосита овуляция куни амалга оширишни тавсия етади.\nЎғил фарзанд хоҳлаётган аёлга овуляция жадвали керак бўлади. Бунинг учун диққат билан базал тана ҳароратини ўлчаш, дорихона овуляция тестидан фойдаланиш ёки ултратовуш ёрдамида фолликулларни кузатиб бориш мумкин.\nШунингдек, овулацияни нисбатан кўпроқ ёпишқоқ ва оқроқ бўладиган ажралмаларга таянган ҳолда аниқлаш мумкин.\nБолани қандай ҳолатда (позада) уруғлантиришга келадиган бўлсак, бу ҳам муҳим рол ўйнайди. Бачадон бўйни ва сперма ўртасида максимал алоқа ўрнатиш зарур.\nЎғил кўриш учун иккита поза оптимал ҳисобланади: «ортида еркак» ёки «юқоридан келган аёл». Жинсий алоқадан сўнг, аёл чалқанча ётиши тавсия етилади, бу енг фаол сперматозоидларнинг мақсадларига йетиб боришига ёрдам беради.\nҚон янгиланиш назариясига кўра, еркакларда қон ҳар 4 йилда янгиланади, аёлларда еса ҳар уч йилда бир марта. Ўғил фарзанд туғилиши еҳтимоли охирги бўлиб отасининг қони янгилаган жуфтликларда юқорироқ бўлади.\nДастлаб, ким ҳозир «ёшроқ» бўлганини ҳисоблаш керак. Ҳисоб туғилишдан бошлаб ёки кўп қон йўқотиш бўлса (жарроҳлик ёки жароҳат, туғруқ ёки абортдан кейин), ўша вақтдан бошланади.\nУгил Фарзанд куриш учун Хитой таквими\nТинч ва осуда турмуш тарзини сақланг, стрессдан қочинг;


Япония Британия ЕИдан чиққан тақдирда бозорни ҳимоя қилишга доир фавқулодда чора-тадбирлар кўрмоқда\n11:34 / 23.06.2016\nЯпония ҳукумати ва молиявий муассасалари Буюк Британиянинг Евроиттифоқдан чиқиши натижасида юзага келиши мумкин бўлган ижтимоий ва иқтисодий зарбаларини бартараф қилиш учун фавқулодда чоралар кўришмоқда. Бу ҳақида "Никкэй" газетаси хабар берди.\nМамлакатнинг молия вазирлиги қўшимча талаб юзага келганда ва спекулянтлар оммавий ҳужум қилган тақдирда етакчи банкларга муҳим қўшимча хорижий валюта захираларини яратиш вазифасини юклади.\n"Ҳукумат вакиллари Буюк Британиянинг ЕИдан чиқиши омонатчилар ҳамда фунт стерлинг асосидаги қимматли қоғоз эгалари орасида ваҳима кўтарилишга сабаб бўлиши мумкинлигидан қўрқишмоқда" дейилади газетада.\nБир вақтнинг ўзида валюта операциясини амалга оширувчи хусусий компаниялар уни сотиб олиш ва алмаштиришга вақтинчалик чеклов қўйишди - айниқса, бу фунт ёки евро билан боғлиқ бўлса. Мижозлар ҳаддан зиёд кучли зарбалар юзага келган тақдирда операциялар вақтинчалик умуман тўхтатилиши мумкинлигидан хабардор қилинди.


ЎзА - Россия Федерациясида ажрим энг кам учрайдиган ҳудуд маълум бўлди\nРоссия статистика қўмитаси жорий йилнинг январ-апрель ойлари ҳолатига кўра, никоҳ ажримлари ҳақидаги статистик маълумотларни маълум қилди.\n“Russia Today”нинг ёзишича, кўрсатилган давр мобайнида Россияда жами 184.2 минг никоҳ қайд этилган бўлиб, Федерация Республикалари бўйича энг кўп никоҳлар бузилаётган ҳудудлар сифатида Сахалин вилояти (минг киши учун 5.1), Карелия Республикаси (4.6), Ненец автоном ҳудуди (4.5), Мурманск ва Белгород вилоятлари (4.3) кўрсатилган. Ажримлар энг кам қайд этилган ҳудудлар сифатида Шимолий Кавказ Республикалари эътироф этилган.\nМаълум бўлишича, Чеченистон Республикаси энг кам кўрсаткич билан бу рўйхатнинг бошида турибди. Яъни бу ерда ажримлар сони минг кишига 0.6 ташкил этмоқда. Ингушетияда 0.8, Доғистонда 1.1, Шимолий Осетияда 1.8, Кабардино-Балкарияда эса 1.9 кўрсаткични ташкил этмоқда.\nТаъкидлаш лозимки, Россия Федерацияда туғилишлар сони камайишда давом этмоқда. Россия Президентининг болалар ҳуқуқлари бўйича комиссари Анна Кузнецова 2018 йил якунларига кўра тақдим этган маълумотларда Федерацияда туғилишлар сони 2016 йилга нисбатан 15.3 фоизга камайгани қайд этилган.


Мавзу: "ахборот хавфсизлиги" - Terabayt.Uz\nTecno компанияси Samsung'ни масхара қилишга уринди\nМавзу: "ахборот хавфсизлиги"\nФБР жиноятчининг айфонини Apple ёрдамисиз ҳам оча олди! Лекин террорчиники...\nGrayshift компанияси iPhone қулфини очувчи GrayKey номли девайсни тақдим этганди. Уни ясашда исроилликларга собиқ Apple муҳандислари ва махсус хизматлар киберхавфсизлик мутахассислари кўмаклашишган.\nTor браузерини ўрнатиб олиш тўртта муҳим сабаб\nДастлаб ушбу сервис ҳарбий мақсадларда ташкил этилган, лекин кейинчалик оммавий фойдаланишга топширилган.\nОГОҲ БЎЛИНГ: Сизнинг номингиздан сўкинадиган Android-вирус чиқди!\nFaketoken банк трояни 2014 йилдаёқ аниқланган бўлиб, оммабоп иловаларга тақлид қила олиши сабабли энг хавфли вируслар ўнлигига киритилган, аммо унинг муаллифлари ҳам қўл қовуштириб ўтиришгани йўқ...\nCookies-файллар нима, уларни нега ва қандай қилиб ўчириш керак?\nУлар сайтдан фойдаланишингизни қулайлаштиради, аммо махфийлик борасида таваккалга йўл очади. Шунингдек, хотираси бирмунча кичик бўлган қурилмаларда улар йиғилиб қолиб, кўпроқ жойни банд этиши мумкин.\nSamsung тан олди: унинг БАРЧА смартфон ва планшетларида жосуслик дастури бор экан!\nDevice Care утилитасида Qihoo 360 компаниясининг дастурий таъминоти қўлланишини Samsung ҳам инкор этмаяпти. Бироқ у Хитойдаги серверлар билан боғланиб туриши сабабини негадир смартфонсоз изоҳламаган.\nFacebook’нинг тан олишича, фойдаланувчининг айни дамда қаерда эканини у бир неча усуллар билан аниқлар экан. Компаниянинг таъкидлашича, буни билиш уларнинг хавфсизликлари учун керак эмиш.\nПутин хавфли операцион тизим ишлатиши маълум бўлди\nБуни Кремлдан олинган суратга қараб The Guardian нашри журналистлари пайқаб қолишган.\n2019 йилнинг энг ёмон пароллари рейтинги: қаранг-чи, унда сизники йўқмикан?\nРейтинг 2019 йилда оммавий сизиб чиққан нақ ярим миллиард логин-парол асосида тузилган. Сервиснинг сайтида шулардан икки юзта энг содда пароллар рўйхати келтирилган.\nУшбу бренд телефонларининг фойдаланувчилари хакерлик ҳужумига учраши эҳтимоли Huawei смартфонлари эгаларига нисбатан нақ 192 бараварга катта экан!\nСмартфонингиздаги 19 та хавфли илова: Facebook, Messenger, Shareit...\nДуров куни кеча ҳимоясидаги заифликлар сабабали битта мессенжерни смартфонлардан ўчириб ташлашни маслаҳат берган эди. CheckPoint компаниясига кўра, бундан бошқа ҳам хавфли Android-иловалар кўп экан.\nInstagram’даги ёпиқ профилларни ҳам кўриш йўли топилди!\nGhosty дастурини смартфонингизга ўрнатиб олсангиз, Instagram’даги ёпиқ профилларни ҳам кўриш имконига эга бўласиз. Аммо бунда ўзингизнинг аккаунтингиз махфийлиги ҳам бузилишини ёдда тутинг!\n32та энг оммабоп смартфондаги махсус кодлар фойдаланувчининг суҳбатларини тинглаши, қаерларда эканини кузатиши, шахсий маълумотларини ишлаб чиқарувчига ва ҳатто унинг ҳамкорларига жўнатиши мумкин.\nМюнхендаги махфий учрашув: Huawei нега хакерларнинг ҳар бирига 200 000 еврогача ваъда қилди?\nHuawei бу борада ўта сахийлик кўрсатмоқда: топилган заифликнинг қанчалик жиддийлигига қараб, хакерларга у 1000 евродан тортиб 200 000 еврогача мукофот ваъда қилган. Ҳар бирига!\nFacebook иловаси Android-смартфонларнинг ҳатто оддий қўнғироқ ва SMS-хабарларини ҳам кузатиши ўтган йили аниқланган. iPhone эгалари ўшанда бу хавфдан холи эканликлари боис хурсанд бўлишганди, лекин...\nТест қилиб кўрилган 15 та антивирус ва тозаловчи иловадан олтитаси смартфоннинг камераси ва микрофонига, қўнғироқларга, SMS-хабарларга ва ички хотирага кириш учун рухсат сўраши аниқланган.\nGmail-аккаунтингизни масофадан туриб ҳам ёпишни ўрганиб қўйинг!\nБаъзида шунақа бўлиб қолади: вазият тақозоси билан кутубхонада ёки интернет-кафедаги компьютердан Gmail-почтангизга кирасиз, лекин охирида аккунтдан чиқиб кетдингизми ё йўқми – эслай олмайсиз...\nИсталган телефон ҳимоясини SIM-карта орқали бузиш йўли топилди – биттагина SMS кифоя экан!\nМахсус хизматлар буюртмаларига кўра мазкур нуқсондан айрим компаниялар кейинги икки йил мобайнида фойдаланиб ҳам келишаётган экан!\nСмартфонингиздаги фонарик иловаси ҳам жосуслик қилади – уларнинг ТОП-ўнталиги\nAvast экспертлари хавфларни таҳлил қилувчи apklab.io платформаси ёрдамида Google Play Store’даги нақ 937 та тунчироқ дастурини ўрганиб чиқишди...\nTelegram’да жиддий хатолик аниқланди! Уни топган дастурчи эса мукофотланди (+видео)\nTelegram’да бировга расм, видео ёки овозли хабар юбордингиз, кейин уни ўзингиз ва суҳбатдошингиз учун ўчириб ташладингиз ҳам, файл чатдан йўқолади, лекин унинг смартфонида барибир сақланиб қолар экан.


ИСЛОМ – ОГОҲЛИК ДИНИ – Nasihat.uz\nИСЛОМ – ОГОҲЛИК ДИНИ\nБугунги низо ва зиддиятлар инсониятнинг доимо огоҳ бўлишини тақозо этмоқда. Бу борада, айниқса, мусулмонлар ғаламисларнинг найрангига учмасдан, ҳушёр бўлишлари лозим. Зеро, Аллоҳ таоло ундайлар фитналаридан огоҳ бўлишга буюриб: «…Огоҳ бўлингки, албатта, улар айнан ёлғончилардир!..» (Мужодала, 18) деб таъкидлайди.\nИсломшунос олим Айдарбек Тулеповнинг «ИШИД фитнаси» китобини ўқиб таъсирландим. Дарҳақиқат, ИШИДнинг хунрезликлари, инсон зотига мутлақо мос келмайдиган ваҳшийликлари ҳар қандай мусулмоннинг қалбини ларзага солиши табиий. Албатта, турли баландпарвоз даъволар қилаётган ушбу тўданинг фақатгина шайтон малайлари экани ва “бизлар мусулмонмиз, ислоҳчилармиз” деб ичган қасамлари ёлғон эканини ушбу оят тасдиқлаб турибди: «Улар ўзларининг (ёлғон) қасамларини қалқон қилиб олиб, (одамларни) Аллоҳнинг йўлидан тўсдилар. Бас, улар учун (охиратда) хор қилувчи азоб бордир» (Мужодала, 16).\nБутун дунё мусулмон уламолари кенгаши томонидан ИШИДнинг Ислом динига умуман алоқаси йўқлиги ҳақида эълон қилинган баёноти кишилар қалбига катта тасалли беради. «ИШИД фитнаси» китоби муаллифининг “ИШИД – Ироқ ва Шом ислом давлати” эмас, балки “Ироқ ва Шомдаги ислом душмани” деган иборасини бутун оламга ҳайқиргинг келади!\nАслида бу тўдага муборак Ислом номини изофа қилиш ҳайф, Ироқ ва Шом каби дунё тамаддунида катта ўрин тутган муқаддас масканларни нисбат бериш ҳайф! Бироқ афсуски, бу газандалар шундай улуғ масканларни эгаллаб олиб, Ислом динини ниқоб қилиб, унинг шаънига доғ тушириш учун зўр бермоқда. Шунчаки, ваҳший газандалар деб аталиши тўғрироқ бўлган бу жоҳиллар тўдаси амалга ошираётган қабиҳликлар уларнинг нафақат ислом душмани, балки бутун инсониятнинг душмани эканини кўрсатиб турибди.\nИШИД газандалари ифлос қадами етган жойда юзлаб, балки минглаб бегуноҳ инсонларнинг қонини тўкмоқда. Улар ўзининг бу манфур ишига шариатни рўкач қилиб, ўша ўлдирилаётганлар кофир экани, кофирларни эса қатл қилиш кераклигини иддао қилмоқда. «ИШИД фитнаси» китобида таъкидланганидек, ҳеч кимга инсоннинг имонини ўлчаш, унинг мусулмон ёки кофирлигини аниқлаш ҳуқуқи берилмаган. Бундан ташқари, аҳли сунна вал жамоа ақидасида аҳли қибладан бирортасига қарши қилич кўтармаслик, мусулмон одамни аниқ далил бўлмай туриб, кофирга чиқармаслик лозимлиги қатъий белгилаб қўйилган.\nУшбу террорчилар ўзлари ноҳақ қатл қилган инсонларнинг тана аъзоларини ҳам хорлашмоқда. Ҳолбуки, Пайғамбаримиз (соллаллоҳу алайҳи ва саллам) ҳатто жангда ўлдирилган мушрикларнинг жасадларини ҳам хорлашдан қайтарганлар. Шунинг ўзи ҳам ИШИДчи тўданинг Ислом таълимотларидан қанчалик узоқлашиб кетганларини кўрсатади.\n«ИШИД фитнаси» китобида тақдим этилган маълумотлар халқимизни яна бир бор огоҳликка, лоқайд бўлмасликка чорлайди. Зеро, Аллоҳ таоло ер юзида фасод ишларни қилмасликка, бунга йўл қўймасликка буюрган. «… Эзгулик ва тақво (йўли)да ҳамкорлик қилинг, гуноҳ ва адоват (йўли)да ҳамкорлик қилманг! Аллоҳдан қўрқинг! Албатта, Аллоҳ азоби қаттиқ зотдир» (Моида, 2). Демак, дунё нинг бир чеккасида юз берган нотинчликка тинч ҳудудда яшаётганлар бепарво қараб, “биз омонмиз-ку”, дейишлари асло тўғри бўлмайди.\nПайғамбаримиз (соллаллоҳу алайҳи ва саллам) бундай марҳамат қиладилар:“Ким бир мункар, ёмон ишни кўрганида, аввало қўли билан қайтарсин, сўнгра тили билан қайтарсин, бўлмаса шу мункар ишни дили билан ёмон кўриб турсин, мана шу имоннинг энг заифидир”.\nМуҳтарам Юртбошимизнинг «Юксак маънавият – енгилмас куч» асарида: “Қаердаки бепарволик ва лоқайдлик ҳукм сурса, энг долзарб масалалар ўзибўларчиликка ташлаб қўйилса, ўша ерда маънавият энг ожиз ва заиф нуқтага айланади”, деган сўзлари айни маъноларни қўллаб-қувватлайди.\nДинимизда ўзига топширилган хизматни сидқидилдан, мукаммал бажариш талаб этилади. Ушбу талаб Аллоҳ таолонинг: «(Барча ишларни)чиройли қилинглар, Аллоҳ чиройли (иш) қилувчиларни яхши кўради» (Бақара, 195) ояти каримасида ўз аксини топган. «Чиройли иш қилиш», эҳсондир, яъни ҳар бир ишни Аллоҳ таоло мени кўриб турибди, дея сидқидилдан бажаришдир.\nwww.muslim.uz dan olindi\nАйдарбек Тулепов ишид ИШИД фитнаси огоҳлик\n← УЧ КУНДАН ОРТИҚ АРАЗЛАШИБ ЮРМАСЛИК ҲАҚИДА\nМУҲАММАД СОЛЛАЛЛОҲУ АЛАЙҲИ ВА САЛЛАМ КИМ ЎЗИ? →\nТИНЧЛИК-ОЛИЙ НЕЪМАТ - 9,935 марта ўқилган\nAnvar qori Tursunov - 7,179 марта ўқилган\nХИТОЙДА ЯНА БИР МУСУЛМОНЛАРГА ҚАРШИ ҚАРОР - 6,942 марта ўқилган\nҲАЙЗ ҲАҚИДА САККИЗ ҲУКМ - 6,738 марта ўқилган\nMOTURIDIYA VA ASH’ARIYA MAZHABLARI - 6,435 марта ўқилган


Психоген бош оғриқ нима? – Тиббий психология\n14/02/2019 - Янгиликлар\nПсихоген бош оғриқ – бу руҳий сиқилишлар сабабли ривожланган бош оғриқдир. Агар руҳий сиқилишлар ҳар доим бўлаверса, бош ҳам ҳар доим оғрийверади. Одатда, бундай беморлар адашиб «Бош миянинг ички босими ошибди», деб даволаниб юришади. Психоген бош оғриқ ҳақида сўз кетганда, авваламбор, унинг хусусиятига эътибор қаратиш лозим. Бош оғриғи калланинг бир ярмида ёки иккала томонида ҳам жойлашиб, доимий ёки вақти-вақти билан бўладиган, хуружсимон, сиқиб оғрийдиган, эрталаб ёки кечга яқин кучаядиган бўлади. Психоген хусусиятга эга бўлган бош оғриқлар учун хос белги – бу уларнинг руҳий сиқилишдан, ақлий зўриқишдан ва жисмоний чарчашдан сўнг пайдо бўлишидир. Дастлаб бош оғриғи руҳий зўриқишларда пайдо бўладиган бўлса, кейинчалик ишга бориб келганда ёки автобусда юрганда ҳам кузатилаверади. Психоген бош оғриқлар аксарият ҳолларда кундузи ёки пешинда кузатилади.\nАлбатта кузатилади. Баъзи беморларда бош оғриғи ва ўта паст кайфият депрессиянинг асосий белгиси ҳисобланади. Бундай ҳолатларда ниқобланган депрессия ҳақида сўз боради. Уларда бош оғриқлар ойлаб, йиллаб давом этади. Асабнинг озгина бўлса-да бузилиши, тўйиб овқат ейиш, боласини эмизиш, дўконга бориб келиш, юқори қаватли уйнинг зинапоясидан чиқиш, ҳаттоки кино ва концертларга бориб келиш беморда бош оғриғи бошланиб кетишига туртки бўлади. Бунинг натижасида беморнинг хулқ-атвори ўзгариб инжиқ ва жанжалкаш бўлиб қолади. У фақат «Миянинг ички босими ошган» деб ўйлайверади. Афсуски, баъзи докторлар ҳам бемордаги доимий бош оғриқни миянинг ички босими билан боғлашади, унга қарши дорилар тавсия қилиб юришади. Бундай беморларни ҳам невропатолог, ҳам тиббий психолог кўрикдан ўтказиши керак. Ҳориж давлатларида психоген хусусиятга эга организмдаги ҳар қандай касалликларни тиббий психологлар даволашади. Бу амалиёт Ўзбекистонда ҳам йўлга қўйилмоқда.\nБошнинг фақат уйда ёки ишхонада, куннинг аниқ белгиланган вақтида оғриши аксарият психоген бош оғриқлар учун жуда хос. Бош оғриғининг доимо кеч соат олтида бошланишидан шикоят қилиб В. исмли аёл қабулимизда бўлди. Ёши 43 да. Оилали. У поликлиникада невропатолог назоратида «Миянинг ички босими ошиши» ташхиси билан даволаниб юрган. Бош оғриғи бошлаганига 3 йил бўлган. Беморнинг бош оғриғи баъзан кучайиб кетиб, фақат баралгин таблеткасини ичгандан сўнг қоларди. Кейинчалик врач тавсиясига мувофиқ бемор бош оғриганда баралгинни томиридан ола бошлайди. Кечқурун соат олтида бош оғриғи барибир бошланишига ўрганиб қолган бемор қўшни ҳамширани чақириб, баралгинни шприцга тортиб тайёрлаб қўядиган бўлади. Бу ҳолат, гоҳида узилишлар билан бир ой давом этади. Ҳамшира бу уколни ҳадеб олавермаслик кераклигини, бунинг оқибатида юракда оғир асорат қолиши мумкинлигини айтади ва яна бир бор врач билан маслаҳатлашиш зарурлигини тавсия қилади.\nБеморнинг касаллик тарихини тўла ўрганиб чиқдим. Олинган маълумотлардан қисқача эпизодлар келтириб ўтаман: жуда ишонувчан ва сал нарсага ортиқча таъсирланувчан аёл. Ўта паришонхотир. Оилада тез-тез жанжалли воқеалар бўлиб турган, бош оғриғи навбатдаги кучли стрессдан сўнг пайдо бўлган. Эртаси куни поликлиникага невропатолог қабулига чиққан. Врач уни текшириб: «Бош мия ички босими ошиб кетибди, тез даволанмасангиз оқибати ёмон бўлади», деган. Бемор қўрқиб кетган. Чунки унинг ўзидан катта акаси 6 ой олдин кучли стрессдан сўнг қон босими ошиб, эртаси куни оғир инсультдан ўлган. Бемор зарур дори-дармонларни топиб даволана бошлайди. Ҳар гал мия ичи босимини текширтирганда унга «Миянинг ички босими ошган», деб хулоса берилади. Бу хулосага ишонган бемор бошқа марказларга бормасдан поликлиникада даволаниб юради. Эслатиб ўтганимдек, беморнинг бош оғриғи аниқ бир вақтда, яъни кеч соат олтида пайдо бўладиган бўлиб қолади. У депрессияга тушади, хулқ-атвори ўзгара бошлайди.\nБиз ушбу бемор мисолида бош оғриғининг кучли стрессдан сўнг пайдо бўлганлигини, унинг аниқ бир соатларда кузатилишини ва аниқ бир дорига бўлган психологик боғланишнинг гувоҳи бўлдик. Бу ерда бош оғриғи ятропатия (врачнинг нотўғри хулосаси сабабли)нинг яққол бир кўриниши эди, холос. Бундай беморларни даволаш анча мураккаб кечади, яъни бош оғриғи қайта-қайта пайдо бўлаверади. Масалан, бемор врачда даволаниб юрган пайтлари боши оғримайди (чунки врач доимо ёнида, хавотирга ўрин йўқ), даволаш тугаб, бемор уйига жўнатилгандан сўнг боши яна оғрийверади (чунки энди врач йўқ, хавотир ва касаллик белгилари яна пайдо бўлади). Тиббий амалиётда, айниқса, неврологияда бундай ҳолат кўп кузатилади. Фикримизча, бундай ҳолатни «Врач йўқлиги синдроми» деб атаса мақсадга мувофиқ бўлур эди. Бу синдромнинг клиник-психологик манзарасини чуқурроқ ўрганиб, унга юридик статус бериш жоиз, чунки мукаммал даволаш чораларини ўтгандан сўнг ҳам даволаш муолажаларидан норози бўлиб юрувчи беморлар сони оз эмас. Бу ҳолат, айниқса, неврозда кўп учрайди.\nМИОПАТИЯЛАР ЁКИ МУСКУЛЛАР НЕГА ОЗАДИ?\nБОШ АЙЛАНИШИ (6 337)\nМИЯ ИЧКИ БОСИМИ ОШИШИ — АЛОҲИДА КАСАЛЛИКМИ? (6 049)


Дунë, 22 феврал 2017\n12 ноябр 2019, Тошкент вақти: 05:40\n14 февраль куни Россиянинг Кириши шаҳрида 10 яшар қизалоқ ойнадан қулаб тушганидан кейин шифохонага ётқизилди. Маҳаллий матбуот дастлабки хулосаларга кўра, мазкур ҳодиса “Кўк кит” номи билан маълум бўлган онлайн “ўйин”га алоқадор эканлиги ҳақида ёзди. 20 февраль куни маҳаллий матбуот Федерал хавфсизлик хизматининг Санкт-Петербург бўлими болалар худкушлиги ҳақида янги маълумот базаси яратгани ҳақида хабар берди.\nЎзбекистон Россияда ваколатхоналари тармоғини кенгайтиради\nЎзбекистон Ташқи меҳнат миграцияси масалалари агентлиги Россиянинг қатор минтақаларида ваколатхоналар очади. Агентликнинг билдиришича, ваколатхоналар ўзбекистонлик ишчи мигрантларни Россияда яшаш ва ишлашга тайёрланишга кўмаклашади. Россиянинг Бошқирдистон Республикасида эса Ўзбекистоннинг ваколатхонаси очилиши кутилмоқда.\nАфғонистон вице-президенти генерал Абдурашид Дўстумнинг пойтахт Кобулдаги уйини ҳарбийлар қуршаб олди. Шаҳарнинг Шаҳринав мавзесининг генерал уйи жойлашган қисмибўлган Кобулдаги мухбиримиз Олим Кўҳканнинг айтишича, Абдурашид Дўстум маҳалласига, тахминан, 600 нафардан 1000 нафаргача ҳарбий ташланган. Бундан ташқари, бир неча танк ҳам кўзга ташланмоқда.\nЕвропа Иттифоқи қароргоҳи жойлашган Брюсселга ўтган ҳафта охирида сафар қилган Қирғизистон президенти Алмазбек Атамбаев "Евроньюс" телеканалига 2010 йилги Ўш воқеаларида айбланиб умрбод қамоқ жазосига ҳукм қилинган этник ўзбек ҳуқуқ фаоли Азимжон Асқаров иши “сиёсийлашиб кетгани”ни айтди.\nРоссиянинг БМТдаги доимий вакили Виталий Чуркин вафот этди\nРоссиянинг БМТдаги доимий вакили Виталий Чуркин 20 февраль куни Нью-Йоркда оламдан ўтди. Дипломатнинг ўлими сабаблари очиқланмаяпти.


ИнтерФУТБОЛ :: Футбол ортидан ёки футболчи бўлиб миллиард топиш мумкинлиги исботланди...\nФутбол ортидан ёки футболчи бўлиб миллиард топиш мумкинлиги исботланди...\nКРИШТИАНУ РОНАЛДУ - ДАСТЛАБКИ МИЛЛИАРДЕР ФУТБОЛЧИ. Ҳа, португалиялик суперюлдуз фаолияти давомида даромад масаласида 1 миллиард доллар довонига етган дастлабки футболчи сифатида тарихдан жой олди. Ўтган йили «Ювентус» етакчисининг даромади солиқ тўловларидан олдин 105 миллион долларни ташкил этган ва у Forbes Celebrity томонидан тузилган топ-100 рўйхатида 4-ўринни эгаллаганди. Аргентиналик Лионель Месси эса Роналдудан кейинги поғонани банд этганди. Мана, Forbes маълумотларига кўра, Криштиану энди футбол тарихида миллиард доллар топган илк ўйинчига айланди.\n* Криштиану Роналду - амалдаги спортчилар орасида миллиардер мақомига эришган учинчи спортчи. Гольфчи Тайгер Вудс (2009 йили) ва боксчи Флойд Мэйвезер (2017 йили) бу юксак чўққини португалиялик юлдуздан олдинроқ забт этишганди. Асосий фактлардан бири шуки, Криш жамоавий спорт тури ортидан миллиардерга айланган биринчи юлдуздир.\n* Роналду миллиард довонини 17 йиллик фаолияти давомида забт этди. Унинг шунча даромадидан атиги 650 миллиони футбол клублари билан тузган шартномалари ҳиссасига тўғри келади. Бу рақам 2022 йили, яъни футболчи ва «Ювентус» ўртасидаги келишув муддати ниҳоясига етишига қадар 765 миллион долларга етади.\n* Профессионал фаолиятини Роналдудан 3 йил кейинроқ бошлаган Лионель Месси ҳозирга қадар 605 миллион доллар жамғарди. Бадавлат жуфтликнинг жамоавий спорт турлари вакиллари орасидаги энг яқин таъқибчиси - «Нью-Йорк Янкиз» бейсбол клуби собиқ аъзоси Алекс Родригес. У 22 йиллик фаолияти давомида 450 миллион доллар топган. Ҳаттоки, Дэвид Бекхэмдек машҳур юлдуз ҳам футболчилик фаолиятини 500 миллион доллар маррасида якунлаган.\n* Криштиану Роналду «Реал» таркибига қўшилганидан кейин унинг даромади бир неча баравар ошиб кетди. Лионель Месси билан юзага келган рақобат натижасида эса «Олтин бутса» ва «Олтин тўп» мукофотлари учун кураш ўта қизғин тус олди. Шунинг баробарида унинг жамоавий муваффақиятлари йил сайин кўпайиб борди. Бу мухлисларнинг стадионларга ташрифига ҳам таъсир қилди, албатта. Ҳаммаси бир бўлиб, футболчининг иш ҳақи ва реклама шартномалари қиймати тўхтовсиз равишда ошиб борди. Дейлик, «Эль-класико» намойиши ТВ дунёсида бир қатор рекордлар ўрнатди.\n* Савол - Роналду яна қайси манбалардан салмоқли «хирмон» ясайди? Юқорида зикр этилганидек, ҳужумчи даромадининг ярмидан кўпроғи футбол жамоалари томонидан тўланган маош ҳиссасидир. Лекин КриРо нафақат футбол суперюлдузи, балки сайёрамиздаги энг таниқли медиашахслардан биридир. Унинг асосий даромад манбаларидан бири - бу «Инстаграм» тармоғи. Айни пайт Роналдунинг шахсий саҳифаси 222 миллион обуначига эга. Футболчи жорий йилнинг январь ойида бу тармоқда 200 миллион обуначи тўплаган дастлабки шахс сифатида рекорд ўрнатди. «Фейсбук» ва «Твиттер»даги аккаунтларини ҳам қўшиб ҳисобласак, КриРонинг мухлислари 427 миллиондан ортиб кетади. Хуллас, у сайёрамизнинг энг машҳур спортчиси, шубҳасиз.\n* Hooper HQ маълумотларига қараганда, Роналду «Инстаграм»даги саҳифасига қўйилган битта реклама учун 877000 евро олади. Жумладан, футболчи 2019 йили «Инстаграм» орқали нақ 42 миллион евро топди. Таққослаш учун келтирадиган бўлсак, Мессининг саҳифасида реклама бериш 583000 еврога тушади. Ҳаттоки, Неймарнинг саҳифасида ҳам реклама баҳоси бундан баланд - 649000 евро.\n* Португалиялик юлдуз «Ювентус»даги 1 ҳафталик фаолияти ортидан 625000 доллар миқдорида иш ҳақи олади.\n* Роналдунинг даромад манбаларидан яна бири - Nike компанияси. Футболчи ва илғор бренд ўртасида расмийлаштирилган шартномада муддат кўрсатилмаган. Қисқаси, Криш 2016 йили тузилган ва умрининг охиригача амалда бўладиган битимга мувофиқ, ҳар 12 ойда нақ 20 миллион еврога бойийди. Спорт дунёсида бундай мўмай шартномага таниқли баскетболчилар - Майкл Жордан ва Леброн Жеймс сазовор бўлишган, холос.\n* Роналду шунингдек, Clear, Herbalife, Abbott, Armani, Tag Heuer, Egyptian Steel, EA Sports, PokerStars ва Castrol компаниялари билан ҳамкорлик қилади. Таҳлилчилар маълумотларига кўра, Nike Криш билан йўлга қўйилган ҳамкорлик ортидан биргина 2016 йилнинг ўзида 474 миллион доллар топган. Португалиялик юлдуз эса таниқли реклама брендлари кўмагида ҳар йили чамаси 45 «лимон»ни ўз ғазнасига «юмалатади».\n* Португалиялик юлдуз яна шахсий бренди - CR7дан ҳам унумли фойдаланмоқда. Forbes экспертларининг ҳисоб-китобларига қараганда, футболчининг йиллик даромадидан 25 фоизи шу бренд улушидир. Эслатма, CR7 ички кийимлар, пойафзал, парфюмерия маҳсулотлари ва либослар йўналишини қамраб олган.\n* «Ювентус» етакчиси аввалига ўзи туғилиб-улғайган Фуншал шаҳрида, кейинчалик Лиссабонда хусусий меҳмонхоналар тизимини очдики, бу ҳам даромадига даромад қўшмоқда. Қўшимчасига, шахсий музейи, фитнес-клублар тармоғи ҳам Роналду ғазнасини мунтазам равишда тўлдирмоқда. Қолаверса, Криш ўтган йили Испанияда соч ўтқазишга ихтисослашган Insparya клиникасини ишга туширди. Қисқаси, футболчининг бизнеси тобора кенгайиб бормоқда. Оддий айтганда, 35 ёшли супертўпурар футболдан кейинги ҳаёти учун мустаҳкам замин ҳозирлашга улгурди, шунга қарамай, у тўхтаётгани йўқ...\n- Роналду - шу кунга қадар бу қадар бадавлат саналмаган энг оммавий спорт тури тарихидаги энг буюк футболчилардан бири. Роналду - бу ғазна йиғиндиси. Ник Харрик (Sporting Intelligence журналисти).\n05:55 "МЮ"да камол топиб ... (0)


Эрон АҚШнинг 227 та маҳсулотини импорт қилишни тақиқлаб қўйди\n08:39 / 15.12.2015\nЭрон АҚШда ишлаб чиқарилган импорт қилиши тақиқланадиган 227 та маҳсулотдан иборат рўйхатни тузди, деб хабар бермоқда Эроннинг PressTV телеканали.\nТаъкидланишича, рўйхат Эронга нисбатан киритилган санкцияларнинг бекор қилиниши арафасида тузилди. Санкцияларнинг бекор қилиниши Эрон бозорига хорижий маҳсулотлар катта оқимини юзага келтириши мумкин. Эроннинг савдога кўмаклашиш давлат ташкилоти мамлакатнинг 31 вилоятига тақиқланган АҚШ маҳсулотлари ҳақидаги кўрсатмани юборди.\nУшбу рўйхатга кенг турдаги маҳсулотлар, жумладан сақич, сигареталар, маиший техника, танк ва зирҳли машиналар ҳам киритилган.\nУшбу кўрсатма Эрон савдо ва шахталар саноати вазири Муҳаммад Ризо Неъматзоданинг эронлик ишлаб чиқарувчиларни ҳимоя қилувчи, АҚШдан бир қатор истеъмол маҳсулотларининг импорти таъқиқланиши ҳақидаги фармонига жавоб тариқасида чиқарилди.\nАҚШ санкциялари узоқ вақт амал қилишига қарамасдан, Эронга турли ноқонуний йўллар билан салқин ичимликлар, сигареталар каби АҚШ маҳсулотлари олиб кирилади. Ноқонуний олиб кирилаётган маҳсулотларнинг катта қисмини сигареталар ташкил қилади. Эронликлар йилига 6-7 млрд Marlboro сигаретасидан чекишади.\n27 октябрда Эрон президенти Ҳасан Руҳоний унинг давлатидан 2015 йилнинг охиригача санкциялар олиниши кераклигини айтган эди.\nЭрон ва халқаро воситачилар “олтилиги” июль ўртасида Эроннинг ядровий дастури бўйича келишувга эришдилар. Унга кўра, Теҳроннинг уранни бойитиш бўйича имкониятлари чекланади. Бунинг эвазига Эрондан санкциялар секин-аста бекор қилинади.


Левандовски ўз вақтида «Женоа» эмас, «Боруссия»ни танлагани сабабини айтди\n«Бавария»нинг польшалик ҳужумчиси Роберт Левандовски ўз вақтида Италия А Сериясида тўп суришга яқин бўлгани ҳақида гапирди.\n«Италия А Сериясида фаолият бошлашимга оз қолганди. Польшанинг «Лех» клубидаги фаолиятим давомида Италиядан таклиф тушганди. «Женоа» мени ўз сафида кўришни истаганди. Дастлаб, кучли бешлик чемпионатларидан бирида тўп суриш иштиёқида эканлигим боис «Женоа»га ўтмоқчи эдим. Аммо Дортмунднинг «Боруссия» клубидан таклиф тушгач, бу жамоа билан Чемпионлар лигасида ўйнаш имкониятим кўпроқ бўлишини ўйлаб, Германияга кўчиб ўтишга қарор қилдим. Ҳозир қаерда эканлигим ва нималарга эришганлигимни инобатга олсам, ўшанда «Женоа» эмас, «Боруссия»ни танлаб тўғри қарорга келганман», - дея Левандовскининг сўзларини келтирмоқда Football Italia.\nМаълумот учун, Роберт Левандовски 2010 йилда 4,5 миллион евро эвазига «Лех»дан «Боруссия»га ўтган эди.


16.06.2019 Муаллиф Маъмура АБДУРАХИМОВА\nИлгари хабар берганимиздек, вилоятимизда 21 та ёзги болалар оромгоҳларида болаларни дам олдириш ва соғломлаштириш бўйича тайёргарлик ишлари ниҳоясига етказилди.\nБиринчи мавсумда 3 минг нафардан зиёд болалар ва ўқувчи ёшлар ана шу оромгоҳларга қамраб олинди.\nШу кунларда вилоят ҳокимлиги ҳузуридаги жамоатчилик Кенгаши аъзолари белгиланган чора-тадбирлар режасига асосан оромгоҳларга ташриф буюришиб, у ердаги шарт-шароитларни ўрганиб, дам олувчилар билан учрашувлар ўтказишмоқда.\nЖумладан, Кенгаш аъзолари вилоят касаба уюшмалари ташкилотлари бирлашмаси Кенгашига қарашли “Ҳумо” болалар ёзги оромгоҳи фаолияти билан танишдилар. 300 ўринга мўлжалланган оромгоҳнинг 29 нафар педагог-ходимдан иборат жамоаси болажонларни кўнгилли ҳордиқ чиқаришлари учун барча имкониятларни ишга солишяпти.\nКутубхона, компьютер хонаси, инглиз тили, япон тили, “Моҳир қўллар”, рассомчилик, вокал, “Ёш пиёда” , “Янги ўйин ўргатамиз!”, “Аудит” каби қизиқарли тўгаракларнинг фаолият олиб бораётганлиги болаларда катта қизиқиш уйғотмоқда.\nБешта эзгу ташаббус бўйича тадбир ва танловлар, “Умид ниҳоллари”, “Ўзбекистон – ватаним маним!”, “Эртак ҳузурида меҳмонда” каби мавзуларда кеча ва мусобақалар ўтказилиб келинмоқда.\nВилоят касаба уюшмалари ташкилотлари бирлашмаси Кенгаши тасарруфидаги “Ниҳол” болалар оромгоҳи вилоятдаги энг намунали оромгоҳ сифатида эътироф этилган. Шу боис ушбу масканда вилоятимизда ёзги соғломлаштириш мавсумига тайёргарлик ишларининг бориши юзасидан семинар ўтказилган эди.\nКуни кеча оромгоҳ 242 нафар болалар ва ўқувчиларни ўз бағрига олди. Оромгоҳнинг очилиш маросими байрамона кўринишда ўтказилди.\nОромгоҳдаги дастлабки маънавий-маърифий тадбирлардан бири вилоят ҳокимлиги ҳузуридаги жамоатчилик Кенгаши аъзолари билан учрашув бўлди, — дейди оромгоҳ раҳбари Куртзаде Умерова.- 10 нафар нуронийларнинг фаол вакиллари оромгоҳда яратилган шарт-шароитлар билан танишдилар. Дам олувчилар билан қизғин суҳбат-мулоқот ўтказдилар. 1500 та китоблар жамланган кутубхонадаги мутолаа жараёнига ҳам юқори баҳо бердилар.\nДарҳақиқат, болаларнинг дам олиш мавсуми қувончли лаҳзалар билан бошланди. Оромгоҳ эгологияси мусаффолигини таъминлаётган мевазор боғ, сузиш ҳавзаси, барча қулайликларга эга хоналар дам олувчиларга кўтаринки кайфият бағишлайди. 5 маҳал таомланиш режими йўлга қўйилган.Болалар дастурхонидан бирор кун олма, ўрик, гилос мевалари узилмайди. Оромгоҳ директор ўринбосари Илёс Абдужалилов, тарбиячилар Умида Фармонова, Нозима Мамажонова, етакчи Саиджон Тожалиев каби ёшларнинг саъй-ҳаракатлари билан оромгоҳда маънавий-маърифий тадбирлар, спорт мусобақалари, турли танловлар ўтказилиши йўлга қўйилди.\nФарғона шаҳридаги Меҳрибонлик уйининг 114 нафар тарбияланувчилари ёзги таътил муносабати билан Қувасой шаҳри Лашкар қишлоғида жойлашган қадрдон дала ҳовлиларига яъни “Меҳнат-Роҳат” оромгоҳига кўчиб келдилар. Тарбияланувчиларнинг қувончлари шу қадар чексизки, энг яхши нарсалар уларга аталган.\nБолаларга кўрсатилган ғамхўрлик ва эътиборни сўз билан ифодалаш қийин,- дейди оромгоҳ директори Ёқутхон Жаҳонова. – 1июнь Халқаро болаларни ҳимоя қилиш куни ва муборак Ҳайит байрами арафасида Меҳрибонлик уйига ҳомийлар томонидан 8 та компьютер жамланмаси, сўнгги русумдаги уй киноатеатри, спорт анжомлари, спорт зали учун гиламлар, хона совутгичи, бадиий китоблар ҳадя қилинди.\nМеҳрибонлик уйининг ўсмир ўғиллари, навраста қизлари орасида спорт ишқибозлари, гимнастикачилар, рассомлар ва китобсеварлар ҳам бор. Фаррух Тусин одоби, билим олишга иштиёқи билан тарбияланувчиларга ўрнак бўлиб келяпти.\nБолаларнинг дала ҳовлисига кирган кишининг баҳри-дили очилади. Вилоят ҳокими эътибори ва кўрсатмаси билан оромгоҳда бешта айвонча қуриб битказилди. Мамлакатимизда кенг қанот ёзган бешта ташаббус намуналари ана шу айвончаларда ўтказилади. Мевали ва манзарали дарахтлар соясида мароқли ўйинлар, суҳбатлар ўтказишга не етсин?!\nЁзнинг ҳар бир куни болалар учун байрам бўлиши керак. Бу борада мутасаддилар оромгоҳларда моддий ва маънавий имкониятлар кўламини янада кенгайтиришлари зарур.\n« Ёшлар иш билан таъминланмоқда\nЎтмиш оҳангларидан таралган садо »\nБош саҳифа - 348 038 та


Бебаҳо мерос эъзози\nБугун Президентимиз Шавкат Мирзиёев раҳнамолигида миллий маънавиятимизни юксалтириш, улуғ аждодларимизнинг ўлмас меросини ўрганиш ҳамда тарғиб этиш, унинг мазмун-моҳиятини ёшларимиз онгу шуурига сингдиришга алоҳида эътибор қаратилмоқда.\nБу ҳақда кеча Муқимий номидаги Ўзбекистон давлат мусиқали театри биносида “Алишер Навоий ва XXI аср” мавзуида ташкил қилинган республика илмий-назарий анжуманида алоҳида таъкидланди.\nЎзбекистон Республикаси Олий ва ўрта махсус таълим вазирлиги, Алишер Навоий номидаги Тошкент давлат ўзбек тили ва адабиёти университети ҳамда Ўзбекистон Ёзувчилар уюшмаси ҳамкорлигида уюштирилган мазкур тадбирга шоир ва ёзувчилар, навоийшунос олимлар, профессор-ўқитувчилар, талаба-ёшлар, улуғ шоир мероси тадқиқоти билан шуғулланувчи чет эллик олимлар ҳамда оммавий ахборот воситалари ходимлари таклиф қилинди.\nАнжуманда сўзга чиққан Олий ва ўрта махсус таълим вазири ўринбосари М. Каримов, Ўзбекистон Ёзувчилар уюшмаси раиси М. Аҳмедов, филология фанлари доктори, профессор Ш. Сирожиддинов, Ўзбекистон Республикаси халқ ёзувчиси Э. Аъзамов ва бошқалар Алишер Навоийнинг серқирра ижоди асрлар мобайнида инсониятни эзгуликка, ҳамжиҳатликка, илм-маърифатга чорлаб, халқимиз учун чексиз фахр-ифтихор тимсоли бўлиб келаётганини эътироф этишди.\nДарҳақиқат, башарият тарихининг ижтимоий-сиёсий, илмий-маданий соҳаларида салмоқли ўрин тутган сиймолардан бири Алишер Навоийдир. Унинг ижодий мероси дунёнинг кўплаб мамлакатларида катта қизиқиш билан ўрганилмоқда. Жумладан, озарбайжон, афғон ва ҳинд, покистонлик ҳамда бангладешлик олимлар унинг асарларини қунт билан тадқиқ этишаяпти. Буюк бобокалонимиз ҳақида мазкур мамлакатларда кўплаб илмий асарлар, қисса ва романлар, бадиий фильмлар яратилгани, музейлар барпо қилингани, айниқса, диққатга сазовор.\nБинобарин, тадбирда қатнашган чет эллик олимлар эътироф этганидек, буюк аждодимиз асарларида инсон руҳиятининг гўзал бадиий ифодаси, маънавий юксакликка интилиш, тинчлик ҳамда фаровонлик, миллатлараро тотувлик, бағрикенглик, яратувчанлик, эл-юрт ободлиги каби эзгу ғоялар тараннум қилингани барча учун маънавият мактабидир.\n— Алишер Навоий асарларига бизнинг юртимизда ҳам қизиқиш катта, — дейди анжуман иштирокчиси Бенедик Пери (Венгрия). — Унинг ҳикматларга тўла достонлари, рубоийлари ҳеч қачон аҳамиятини йўқотмайди. Шунинг учун ҳам улуғ шоирнинг бой адабий меросига бўлган ҳурмат ва эҳтиром юксалиб бормоқда.\nЭътибор беринг, XVI асрнинг охиридан XVII асрнинг бошларигача Алишер Навоий асарлари итальян тилида 4 марта, немис тилида 5 марта чоп этилган. Булар орасида “Фарҳод ва Ширин”, “Муҳокамат ул-луғатайн”, “Маҳбуб ул-қулуб” асарларининг немис тилига ўгирилганлиги ўарбда буюк мутафаккир асарларини ўрганишнинг янги палласи бошланганлигидан далолат беради. Шуни ғурур ҳамда ифтихор билан айтиш мумкинки, Алишер Навоийнинг жаҳоншумул аҳамиятга молик бой меросидан Европа халқлари ҳам баҳра олишга муяссар бўлмоқдалар.\nАнжуман шуъбаларга бўлинган ҳолда давом этди. Унда навоийшунос олимлар, тадқиқотчиларнинг бобокалонимиз ижодий меросининг турли жиҳатлари қамраб олинган маърузалари тингланди.\nМазкур рукндаги бошқа мақолалар: « «Бу неча иш бўлса муяссар санга...»\tБашариятнинг буюк шоири »


ДСҚ шартнома тузишдан олдин контрагентни тўланиши лозим бўлган ҚҚС суммасини камайтириш тарзидаги ҳуқуқни суиистеъмол қилиш борасида текшириш имконини берадиган янги сервисни ишга туширди. Ундан «лозим даражада эҳтиёткорлик қилиш» мақсадида фойдаланиш мумкин.\nРўйхатда – 396 та корхона.\nЎз ҳамкорингизни текшириш учун:\n1) https://soliq.uz/activities/tax-risk-analysis?lang=ru ҳаволаси бўйича ўтинг;\n2) контрагентнинг СТИРини кўрсатинг;\n3) махсус майдонга расмдаги кодни киритинг;\n4) «Излаш»га босинг.\nНатижани пастроқда, сўров шакли остида кўринг. Агар «Рўйхатда турмайди» хабари чиқса – сизнинг омадингиз келди! Ушбу мезон бўйича сизнинг бўлғуси ҳамкорингиз ишончли. Бироқ агар жадвалда корхонанинг номи, СТИРи, у рўйхатдан ўтказилган ҳудуд ва Тўланиши лозим бўлган ҚҚС суммаларини камайтириш тарзидаги ҳуқуқни суиистеъмол қилган корхоналар рўйхатида турган рақами бироз ёритилиб кўрсатилса, билингки: контрагент камида қуйидаги мезонлардан бирига мувофиқ келади:\n● таъсисчилигида (раҳбарлигида) рўйхатдан ўтган икки ва ундан ортиқ тадбиркорлик субъектлари 1 йил муддатгача фаолият юритган ҳолда 100 млн сўм ва ундан ортиқ солиқ мажбуриятини (солиқ қарзини) бажармаган ҳолатлар мавжудлиги;\n● бир йил давомида 3 ва ундан ортиқ ҳудудга юридик манзилини ўзгартириши;\n● фаолият бошлаган даврдан бошлаб, қисқа муддатларда йирик миқдорда товар айланмасини амалга ошириб, расмий ишлаётган ходимлар сонини кам кўрсатиш;\n● расмийлаштирилмаган (кирим қилинмаган) товарларни сақлаши, улардан фойдаланиши ва реализация қилиниши;\n● харид қилинган товарларни (шу жумладан, импорт) реализация қилмасдан қолдиқда акс эттирилиши ва (ёки) товар қолдиғи мавжуд бўлган ҳолда қўшимча равишда айнан шу товарларни харид қилиниши;\n● солиқ мажбуриятини бажармаган субъектларни ўзига қўшиб олиш натижасида банкротлик эълон қилиши;\n● солиқ тўловчи томонидан қайд этилган манзил уч ва ундан ортиқ солиқ мажбуриятини бажармаганлиги натижасида банкрот деб топилган, шунингдек солиқ тўламаслик хавфи юқори бўлган бошқа солиқ тўловчилар томонидан кўрсатилган манзил билан мос келиши;\n● ҳуқуқни суиистеъмол қилиш, қалбаки ёки кўзбўямачилик учун битимлар тузиш (операциялар амалга ошириш) орқали солиқларни тўламаслик ёки тўлиқ тўламаслик фактлари аниқланганда.\nУшбу рўйхатга тушиш корхона учун қанчалик хавотирли?\nУшбу рўйхатга кирган 396 та корхона ва уларнинг 10 мингга яқин контрагентлари аниқлаштирилган солиқ хисоботини тақдим қилиш ҳамда ҳисобланган солиқ суммаларини тўлаш талаб қилинган тегишли хабарномаларни олишди. Агар талаблар бажарилмаса, солиқ органи ҚҚС тўловчиси гувоҳномасини бермасликка ёки уни бекор қилишга ҳақли.\nТалаблар бажарилгандан кейин рўйхатга киритилган корхоналар ундан чиқарилади.


ДАВЛАТ МИҚЁСИДАГИ ЮКСАК ЭЪТИРОФ\nПрезидентимиз Шавкат Мирзиёевнинг "Ўзбекистон Республикасининг фан ва техника, адабиёт, санъат ва меъморчилик соҳасидаги Давлат мукофотларини бериш тўғрисида"ги Фармони билан энг улуғ, энг азиз байрам — Ватанимиз мустақиллигининг 26 йиллик тантаналари арафасида тиббиёт соҳасининг бир гуруҳ етакчи олимлари тақдирланди.\nЭътирофлиси шундаки, биринчи даражали Давлат мукофотлари билан тақдирланганлар орасида Республика ихтисослаштирилган педиатрия илмий-амалий тиббиёт маркази илмий бўлим раҳбари, тиббиёт фанлари доктори, профессор Флора Иноятова, Республика ихтисослаштирилган педиатрия илмий-амалий тиббиёт маркази директори, тиббиёт фанлари доктори, профессор Дилором Аҳмедова, Республика ихтисослаштирилган педиатрия илмий-амалий тиббиёт маркази профессори, ТошПТИ кафедра мудири ва тиббиёт фанлари доктори Шавкат Амоновларнинг эришган ютуқлари тиббиёт соҳасининг яна бир муваффақияти бўлди.\nҲар бир мукофотнинг машаққатли меҳнат ортидаги самараси бўлади деганларидек, марказ олимларининг янгиликлар сари изланиши, илмий салоҳият йўлидаги тадқиқотларининг кўп йиллик натижаси ушбу юксак даражадаги мукофотни қўлга киритишда сабаб бўлди. Ушбу нуфузли мукофот "Оғир эшитиш заифлиги ва карлиги бўлган болаларнинг реабилитацияси" амалий тадқиқоти учун берилди. Давлатимиз раҳбарининг ушбу юксак эътирофи муассасанинг бу борада олиб бораётган изланишларига берилган юқори баҳо бўлди.\nРеспублика ихтисослаштирилган педиатрия илмий-амалий тиббиёт марказида яратилган барча шароит ва имкониятлар фаолиятлар самарадорлигини оширишда, беморларга тиббий хизмат кўрсатишда кенг қулайликлар яратмоқда. Марказ қошида 40 ўринга мўлжалланган махсус "Туғма ва орттирилган ЛОР аъзолари касалликлари" янги бўлими ишга туширилди, у замонавий тиббий ускуналар билан жиҳозланди ҳамда маҳаллий ёш шифокорлар Россия, Австрия, Франция, Польша, Словакия, Италия, Украина каби давлатларнинг етакчи клиникаларида таҳсил олиб, малакаларини бойитиб қайтишди.\nШу ўринда айтиш муҳимки, Жаҳон соғлиқни сақлаш ташкилоти маълумотига кўра, ҳар 1000 нафар чақалоқдан 1 нафари кар бўлиб туғилади ва бола 1-2 ёшга тўлганда бу кўрсаткич 2 бараварга кучаяди. 2014 йилгача оғир эшитиш заифлиги ва карлик мавжуд бўлган болалар кохлеар имплантация учун чет элларга боришга мажбур бўлиб, бу албатта, катта молиявий сарф-харажатларни талаб қилар, шунингдек, оворагарчиликларга сабаб бўлар эди. Негаки, имплантация қилинган ўғил-қизларда операциядан кейинги реабилитация тадбирлари ўтказилмас, натижада жарроҳлик амалиёти самараси сезилмасди. Шу боис, марказ олимларининг тадқиқотлари ушбу муаммо ечимига қаратилган бўлиб, бу борада тинимсиз изланишлар олиб борилди. 2014-2016 йилларда энг замонавий эшитиш имплантлари қўлланилиши асосида 300 нафар болада кохлеар имплантация операцияси ўтказилиши режалаштирилиб, давлатимиз томонидан барча шароит яратиб берилди.\nШунингдек, ишлар самарадорлигини янада такомиллаштириш, фаолиятлар узвийлигини мустаҳкамлаш мақсадида марказ олимлари томонидан "Оғир эшитиш заифлиги ва карлиги бўлган болалар реабилитацияси (ўзбек модели)" илмий-амалий дастури доирасида 4000 дан ортиқ ўғил-қиз тиббий текширувлардан ўтказилди. 5 ёшгача бўлган 300 нафар кичкинтойга давлат бюджети ҳисобидан, 54 нафарига имплант ишлаб чиқарувчи компаниянинг мурувват ёрдами ва 5 ёшдан катта бўлган 29 нафар болада имтиёзли кредит ҳисобидан кохлеар имплантация амалиёти бажарилди. Зеро, тиббиётимизнинг бу каби ютуқлари соҳа ходимларининг билим ва тажрибаси нечоғлик юқори эканлигини кўрсата олди десак, муболаға бўлмайди. Албатта, олимларимизнинг оғир эшитиш заифлиги ва карлиги бўлган болаларнинг реабилитациясига бағишланган тадқиқоти биринчи даражали Давлат мукофотига муносиб кўрилгани юртимизда ушбу долзарб масалага катта эътибор қаратилаётганлигининг исботидир.\nИмплантация қилинган болалар саломатлиги бўйича ўтказилган мониторингни эътиборингизга ҳавола этмоқчимиз. Жумладан, кузатув натижалари 90 фоиз ижобий, яъни бемор болаларнинг эшитиш қобилияти тикланиб, гапира бошлади. 7 ёшга кирганлари эса умумтаълим мактабларида ўз тенгқурлари қаторида таҳсил олишаётганлиги ҳамда кўрик-танловларда фаол иштирок этиб, турли совринларга сазовор бўлаётганликлари олимларимиз томонидан амалга оширилган тадқиқотлар рағбатининг ёрқин ифодасидир.\nЮксак мукофот соҳиблари билан суҳбатлашар эканмиз, улар Президентимизнинг бугунги ишончи катта масъулият юклашини, билдирилган ишончни оқлаш, болалар саломатлиги йўлидаги изланиш ва тадқиқотларни янада изчиллик билан давом эттириш, фан-техника ютуқларини изчил ривожлантириш, энг муҳими, халқимизни тиббиётдан рози қилиш йўлида бор илм ҳамда шижоатини аямасликларини билдиришди.\nХулоса қилиб айтганда, ҳар қандай фидойи меҳнат ўз маҳсулини бермай қолмайди. Бунинг исботи сифатида имплантация қилинган болалар саломатлиги бўйича ўтказилган мониторингни эътиборингизга ҳавола этмоқчимиз. Жумладан, кузатув натижалари 90 фоиз ижобий, яъни бемор болаларнинг эшитиш қобилияти тикланиб, гапира бошлади. 7 ёшга кирганлари эса умумтаълим мактабларида ўз тенгқурлари қаторида таҳсил олишаётганлиги ҳамда кўрик-танловларда фаол иштирок этиб, турли совринларга сазовор бўлаётганликлари олимларимиз томонидан амалга оширилган тадқиқотларнинг ёрқин ифодасидир.\nБундай эътирофга молик ишларга юксак баҳо бераётган халқаро экспертлар Ўзбекистон тиббиётининг жаҳон ҳамжамиятида ўз ўрнига эга эканлигининг яққол гувоҳи бўлмоқдалар.\nЖаннатмонанд юртимизнинг кундан-кунга равнақ топиб бораётганлиги ва ҳар бир соҳадаги туб ўзгаришлар қалбимизни фахр-ифтихорга тўлдириб, янада шижоат билан ишлашга ундамоқда. Айниқса, Юртбошимиз раҳнамолигида амалга оширилаётган фаолият кўлами кенгайиб бораётганлиги халқимизнинг турмуш фаровонлиги яхшиланишида муҳим аҳамият касб этаётганлиги қувонарлидир. Шундай экан, ҳар йилги эзгу анъанага кўра, Мустақиллик байрами арафасида кўп йиллардан буён фидокорона ва самарали меҳнат қилиб, ибратли натижаларга эришиб келаётган юртдошларимизнинг кўпчилиги мамлакатимиз Президенти фармонига биноан Ватанимизнинг юксак мукофотлари – фахрий унвонлар, орден ва медаллар билан тақдирланади.\nАйтиш керакки, жорий йилда Президентимиз Шавкат Мирзиёевнинг "Ўзбекистон Республикасининг фан ва техника, адабиёт, санъат ва меъморчилик соҳасидаги Давлат мукофотларини бериш тўғрисида"ги Фармонига асосан мукофотланган соҳа вакиллари орасида тиббиёт фанлари доктори, профессор Мирзағолиб Тиллашайхов, Ўзбекистон Республикаси Соғлиқни сақлаш вазирлиги бош фтизиатри, тиббиёт фанлари доктори Наргиза Парпиева, тиббиёт фанлари номзоди Вера Белоцерковец "Ўзбекистон Республикасида аҳолига кўрсатиладиган силга қарши хизматни такомиллаштиришнинг фундаментал асосини яратиш" амалий тадқиқоти учун фан ва техника соҳасида иккинчи даражали Давлат мукофотлари билан тақдирланди.\nБутун дунё олимларини ташвишга солаётган сил касаллигининг тарқалиши катта ижтимоий аҳамият касб этиб, барча давлат ва ҳамкор ташкилотларнинг диққат-эътиборида бўлиб келмоқда. Шундай экан, ушбу глобал муаммо тусини олган мазкур касаллик мамлакатимиз тиббиёт мутахассисларининг ҳам янгича ёндашув ва даволаш тизими асосида иш тутишларини тақозо этмоқда.\n– Жаҳон соғлиқни сақлаш ташкилотининг маълумотига кўра, йилига 8,6 миллион киши ушбу хасталикка чалиниб, 1,43 миллион бемор силнинг турли асоратлари туфайли вафот этади, – дейди тиббиёт фанлари доктори Наргиза Парпиева. – Юртимизда сил касаллигининг олдини олиш, ташхислаш, даволаш ва эпидемиологик кузатув тадбирларини такомиллаштириш босқичма-босқич амалиётга татбиқ этиб келинмоқда. Илгари марказимизда ҳафтасига 4 дона жарроҳлик йўли билан даволаш усули ўтказилар эди. Бу рақам мавжуд эҳтиёжга нисбатан жуда кам бўлиб, ҳозирги кунга келиб эса илмий марказ клиникасида ҳафтасига 30 дан ортиқ жарроҳлик амалиёти қўлланилмоқда. Амалга оширилаётган жарроҳлик усулларининг 60 фоиздан зиёдини юқори технологияли даволаш усуллари ташкил қилаётгани айниқса эътиборга моликдир. Бунинг натижасида 2016 йил якунига келиб, силнинг асосий эпидемиологик кўрсаткичлари ҳисобланган касалланиш ва ўлим кўрсаткичлари 100 минг аҳолига нисбатан 2 ва 3,5 баробар камайди. Аммо бу рақам биз кўзлаган натижа эмас. Олдимизда бажарилиши лозим бўлган вазифалар борлигини кўрсатиб турибди. Айниқса вилоятлар, чекка туманлар кесимида бажариладиган даволаш-профилактика ишлари сифатини оширишим лозим.\n– Ҳамкасбларимиз билан аҳолига кўрсатиладиган силга қарши хизматни такомиллаштиришнинг фундаментал асосини яратиш бўйича олиб борган амалий тадқиқотимиз бугун дунё тиббиётини ўйлантираётган долзарб муаммолар ечимига қаратилган, – дейди тиббиёт фанлари доктори, профессор Мирзағолиб Тиллашайхов. – Ушбу илмий иш Президентимиз томонидан юқори баҳоланиб, Давлат мукофотига лойиқ кўрилгани бизга билдирилган катта ишонч деб биламан. Таъкидлаш жоизки, мамлакатимизда сил касалликларини даволаш бўйича юқори натижалар қайд этилмоқда. Хусусан, даволаш самарадорлиги бугун 87 фоизга етказилди. Дунёда ушбу кўрсаткич 85 фоиз эканини инобатга олсак, натижа кўлами яхшиланганлигини кўрсатади. Яна бир эътироф этишга арзирли ютуғимиз, ЖССТ маълумотига кўра, силга қарши олиб борилган тадбирларнинг натижалари бўйича Ўзбекистон Республикаси фтизиатрия хизматининг Европа ҳудудидаги 53 та мамлакат орасида кучли учталикдан ўрин олгани бўлди. Мамлакатимизда халқ саломатлиги йўлида чин юракдан меҳнат қилган шифокор эл назарида, Президентимиз эътиборида эканлигига бугун яна бир карра гувоҳи бўлдик. Ўз фаолиятимизни ушбу масъулиятни чуқур ҳис қилган ҳолда давом эттирамиз.\nХалқимиз турмуш даражасини яхшилаш, ҳаётдан рози бўлиб яшашини таъминлаш йўлида олиб борилаётган амалий ҳаракатлар самарасини юртимиздаги ҳар бир инсон, ҳар бир оила ўзининг кундалик ҳаёт тарзи мисолида кўрмоқда.\nДавлатимизнинг бу каби юксак мукофотларини қўлга киритишнинг ўзи бўлмайди. Кўп йиллик машаққатли меҳнат, айниқса, тиббиёт соҳасида жонкуярлик ва фидойилик билан ишлаб, тунларни тонгларга улаб, бемор ёнида парвона бўлиб унга нажот бахш этувчи шифокорнинг ютуғи ана шундадир. Шундай экан, юксак мукофот эгалари бўлган олимларимизни энг улуғ, энг азиз байрамимиз арафасида эришган ютуқлари билан самимий қутлаб, мартабалари бундан-да баланд бўлишини тилаб қоламиз.\nСаҳифа материалларини Ибодат СОАТОВА тайёрлади.


21:33 25.08.2020 (Янгиланган 01:22 26.08.2020)\nЎзбекистонда 14 сентябрдан бошлаб мактаблар очилади. ХТВ гибрид сценарийни танлаган: бунда истаган ота-она ўз фарзандини ўқишга юбориши мумкин. Янги ўқув йилида яна қандай янгиликлар кутилмоқда ва ота-оналар нималарга тайёр туришлари керак - Sputnik обзорида\nТОШКЕНТ, 25 авг - Sputnik, Дилшода Раҳматова. Янги ўқув йили бошланишига саноқли кунлар қолмоқда ва табиийки, фарзандлари мактабга борадиган ота-оналарни "Мактаб қачон ва қай тартибда очилади?" деган ва шу турдаги саволлар қийнамоқда.\nАйнан шу масалага бағишланган матбуот-анжуманида Халқ таълими вазири Шерзод Шерматов Sputnik Ўзбекистон мухбири билан суҳбатда, янги ўқув йилидаги асосий ўзгаришлар ҳақида гапирди ва ота-оналарга муҳим эслатма билан мурожаат қилди.\nГибрид-сценарий: мақсад, одамларни рози қилиш\nВазир таъкидига кўра, гибрид сценарийнинг асосий мақсадларидан бири - ота-оналар фикрини эътиборга олган ҳолда, улар истаган асосда таълимни йўлга қўйиш.\nДейлик, пандемия даврида мактабларда давомат сўралмайди. Ота-она (уйдаги шароитидан, ҳолатидан келиб чиққан ҳолда) истаса, ўз фарзандини анъанавий тарзда билим олиши учун мактабга юбориши мумкин. Коронавирус хавфидан чўчийдиган ота-оналар эса ўз фарзандига халқ таълими вазирлиги томонидан ташкиллаштириладиган теле-дарслар орқали таълим олишда ёрдам беришлари мумкин.\n"Бутун дунёда кузатилаётган коронавирус пандемияси таълим тизими ва унинг барча иштирокчилари олдига бир қатор синовларни қўймоқда. Мана 5 ойдирки, болалар мактабларга бора олмасдан, ўз тенгдошлари билан бевосита мулоқотдан узилган. Афсуски, бугунги шароитда фарзандларимиз таълимида юзага келиши мумкин бўлган ҳар қандай бўшлиқ, эртага бизга жуда ҳам қимматга тушиши мумкинлигини унутмаслигимиз зарур", - дейди Шерматов нега мактабларни очиш қарори қабул қилингани ҳақида тўхталар экан.\nАйтганча, Халқ таълими вазирлиги август ойининг бошида телеграм каналларда ота-оналар фикрини ўрганиш учун "Фарзандингизни мактабга юборасизми?" мавзусида сўровнома ўтказган ва унда овоз берган респондентларнинг 70%и фарзандини онлайн ўқитиш тарафдори эканликларини билдирганлар.\nШерматов фикрича, ота-оналарнинг бундай жавоб беришларига ўша вақтда коронавирус билан беморланганларнинг кўпайиши ва ижтимоий тармоқда "коронавирусдан ўлди, вирус билан касалланди" қабилидаги хабарларнинг кўпайиб кетгани ҳам роль ўйнаган бўлиши эҳтимолдан ҳоли эмас.\nМактабдаги санитария талаблари: маскада келиш шарт\nЯнги ўқув йилида пандемия туфайли мактабга келиб-кетиш шароитлари бир мунча ўзгаради. Чекловлар киритилади.\nМисол учун, мактабга келадиган ҳар бир ўқувчининг температураси ўлчанади, турли синф ўқувчилари учун мактабга келиш вақтларини ҳар хил қилиш режалаштирилмоқда.\nИнформационная служба Министерства транспорта Республики Узбекистан\nДезинфекция ишлари қандай олиб борилмоқда - ҳисобот\nМактабнинг барча ўқувчилари учун умумий бўлган талаб - бу болаларнинг бино ичида ҳаракати чекланишидир. Яъни ўқиш битта синф - битта ўқитувчи тамойили асосида ўтади (мактабга келадиган ўқувчилар дарсларни бошқа синфга кўчмасдан битта синфда ўқишади). Синфхоналари ва бошқа сатҳлар (парталар усти, стол-стуллар) ва ўқувчи қўли тегиши мумкин бўлган жойлар кун давомида бир неча маротаба дезинфекция қилинади. Синф хоналари мунтазам шамоллатилади.\nМактаб ўқувчисининг ниқоб тақиши - мажбурий бўлади. Ўқувчиларни антисептик ҳамда ниқоблар билан таъминлаш - ота-оналар зиммасига юклатилади.\nТавсиялар ҳар бир мактабга тарқатилади, дея аниқлик киритди Шерматов.\nСоғлиқни сақлаш вазирлиги қандай фикрда?\nЎзбекистон Соғлиқни сақлаш вазирлиги коронавирус пандемияси вақтида умумтаълим мактабларида ва махсус мактаб-интернатлар фаолиятини ташкил қилиш, ўқиш жараёнини бошлашга доир меъёрий ҳужжат ишлаб чиқди, дейди ССВ Санитария-эпидемиологик осойишталик агентлиги директор ўринбосари Баҳром Алматов.\nТаъкидланишича, ҳужжат ҳозирда рўйхатдан ўтказиш учун Адлия вазирлигига тақдим қилинган.\nССВ талабига кўра, мактаблар ҳар бир синфхоналарда қўл юқиш, шамоллатиш имкониятларини яратиши керак, шунингдек, мактабга кириш жойида, синфхоналарнинг ичида қўлларни дезинфекциялаш учун махсус антисептик воситалар ўрнатилиши шарт. Мактабга келаётган ҳар бир ўқувчи маскада бўлиши керак ва маска ҳар уч соатда алмаштирилиши лозим.\nСоғлиқни сақлаш вазирлиги Халқ таълими вазирлигига мактабларда машғулотлар давомийлигини максимал қисқартиришни - бир дарс давомийлигини 30 дақиқагача қисқартиришни, машғулотлар вақтини эса 8.30дан 15.30га қадар этиб режалаштиришни таклиф этган, аммо ХТВ дарсларнинг 30 дақиқага қисқартирилиши таклифини мақсадга мувофиқ эмаслигини таъкидлаб ўтди.\nШунингдек, пандемия вақтида, мактабларда оммавий тадбирлар, йиғилишлар, концертлар, мусобақалар ёки бошқа оммавий тадбирлар ўтказиш мумкин эмас, ошхона ва буфетлар фаолият юритмайди, умуман, мактабларга бегона шахслар келиши олди олинади.\nПресс-служба Юнусабадского района Ташкента\n“Олой” бозори ёнида коронавирусга тест топшириш пункти қурилмоқда\nАлматовнинг таъкидига кўра, агар Ўзбекистон мактабларидаги синфхоналарда учтадан ортиқ болаларда бир вақтнинг ўзида касаллик аниқланса, ушбу синфхонасини карантинга ёпишга тўғри келади. Бундай ҳолатда касал аниқланган синфнинг ўқиш шакли анъанавийдан онлайн шаклга ўтказилади.\nЎқитувчиларнинг ҳаммаси коронавирусга тест топширади\nХТВ раҳбари Шерзод Шерматовнинг айтишича, республика миқёсида ўқитувчиларни тестдан ўтказиш масаласида Республика комиссияси раҳбарияти томонидан СЭСга вазифа юклатилган. Маълум бўлишича, ўқитувчилар мактабларда дарс беришни бошлашдан олдин ва кейинчалик ҳам маълум интервалда тест топширадилар.\n...мактаб формаси ҳақида эслатма!\nХТВ раҳбари мактаб формаси масаласида тўхталар экан, ҳозирги пандемия шароитида ҳеч нарса қатъий талаб қилинмаётганига эътибор қаратди. Мактабларнинг ўз тартиблари бор, ота-оналар ўша тартибларга риоя этишлари лозим, деди у.\n"Хабарингиз бор, мажбурий формани жорий қилиш ҳақидаги қарор ортга сурилган. Лекин мактабларнинг ўзига хос талаблари бор бу масалада, ўша талабларга амал қилиш керак. Лекин ота-оналар шуни билишлари шарт-ки, давлат мактабларининг бирортаси ҳозирги вақтда мана шу цехдан мана шу формани оласан, дея мажбур қилолмайди", - дея тушунтирди ХТВ раҳбари.\nВазир, шунингдек, ўз интервьюси давомида бир неча бор ота-оналарга муҳим илтимос билан мурожаат қилди: ота-оналар ўқув йили бошланаркин, мактаб бошланаркин, деган фикрда бозорларга фарзандлари билан боришдан имкон қадар сақланишлари керак.\n"Карантин чоралари юмшади, дегани, карантин тугади, вирус кетди дегани эмас. Мактаб бозори, деб ҳамма бозорга чиқиб, яна фарзандини ҳам ёнига олиб, вирусни бир-бирига юқтирадиган бўлса, оқибати яхши бўлмайди. Вилоят ҳокимликларига топшириқ берилган, керак бўлса, октябр ойига қадар мактаб-ярмаркалари ишлайди. Шунинг учун, фақат зарурат бўлса, бозорга чиқинг. Шунда ҳам ижтимоий масофани сақлаш ёдингизда бўлсин!", - дея эслатади Шерзод Шерматов.


“ТАДБИРКОР ҚИЗНИНГ ЭНГ ЯХШИ ЛОЙИҲАСИ-2016” – Сирдарё вилояти касаба уюшмалари ташкилотлари бирлашмаси Кенгаши\n27/07/2016 29/07/2016 sirdaryo\nГулистонда ана шу номдаги кўрик-танловнинг вилоят босқичи бўлиб ўтди. Кўрик-танловда 22 нафар касб-ҳунар коллежлари битирувчи қизлари учта – “Қишлоқ хўжалигидаги энг яхши лойиҳа”, “Сервис соҳасидаги энг яхши лойиҳа” ва “Ишлаб чиқариш соҳасидаги энг яхши лойиҳа” йўналишлари бўйича ўз лойиҳалари билан иштирок этдилар.\n-Ушбу кўрик-танловнинг туман ва шаҳар босқичларида 115 нафар тадбиркор бўлиш, ўз бизнесини очиш ва оёққа туриб олиб, яқинлари ва тенгдошлари учун иш ўрни яратиш истагида бўлган қизлар қатнашган эдилар. Уларнинг лойиҳалари жойлардаги туман-шаҳар хотин-қизлар қўмиталари раислари, Ўзбекистон Савдо-саноат палатаси ҳудудий бошқармасининг туман ва шаҳарлардаги “Ягона ойна” ходимлари, тижорат банклар ва касаба уюшмалари, “Тадбиркор аёл” уюшмаси вакилларидан иборат ҳакамлар ҳайъати томонидан холисона кўриб чиқилди ва сараланиб, вилоят босқичига тақдим этилди, – дейди вилоят ҳокимлиги хотин-қизлар масалалари бўйича котибият мудири Наргиза Тожибоева.\nҚизлар лойиҳаларни тақдимот қилганларида залда ўтирган томошабинлар уларнинг кўпчилиги ўзига хос ғоялар асосида ишланганлигига гувоҳ бўлдилар. Хусусан, “Қишлоқ хўжалиги соҳасидаги энг яхши лойиҳа” йўналишида иштирок этган Ховос туманилик Зарнигор Сангилованинг беданачилик борасидаги лойиҳаси кўпчиликка манзур келди. Айниқса, Зарнигор бедана тухумлари учун инкубаторни физикадан дарс берувчи дадаси Раззоқберди ака ясаганини айтганида томошабинлар қарсак чалиб юбордилар.\nМеваларни қуритиб, экспорт қилишга мўлжалланган Ховос туманилик Дилзебо Хасанованинг лойиҳаси ҳам ҳакамлар ҳайъати томонидан юқори баҳоланди. Шунингдек, “Сервис соҳасида энг яхши лойиҳа” йўналишида Сардоба туманилик Мафтуна Рустамованинг туманда “Гўзаллик салони” очиш ва 10 га яқин ўзининг тенгдошларини иш билан таъминлаш борасидаги лойиҳаси ҳам энг яхши лойиҳалар қаторида эътироф этилди.\nУшбу уч нафар қиз кўрик-танловнинг республика босқичида иштирок этиш имкониятини қўлга киритишди.\n“Сервис соҳасидаги энг яхши лойиҳа” йўналишида иштирок этган, 15 млн сўм кредит олиб, ўзи ва оила аъзоларини иш билан таъминлаган Боёвут туманилик Фарангиз Маматқулова вилоят касаба уюшмалари ташкилотлари бирлашмасининг совғасига сазовор бўлди.\n– Ростини айтсам, тадбиркорлик соҳасига шиддат билан кириб келаётган тенгдош дугоналарим кўп эканидан ҳам хурсанд бўлдим, ҳам шошиб қолдим, – дейди Фарангиз. – Уларнинг фикр-мулоҳазаларини тинглаб, тақдимотларини томоша қилиб, ўзим учун керакли, қимматли маълумотлар олдим. Тадбир ташкилотчиларига, айниқса, менинг лойиҳамни қўллаб-қувватлаган касаба уюшмаларига ўзимнинг миннатдорчилигимни билдираман.\nТадбир сўнгида сўзга чиққан вилоят ҳокими ўринбосари, хотин-қизлар қўмитаси раиси Дилшода Ҳайдарова тадбиркор ва ишбилармон қизларга юксак ишонч билдириб, бугунги кунда улар учун яратилаётган шароитлардан унумли фойдаланиш кераклигини, кичик бизнес ва тадбиркорлик, қишлоқ хўжалиги соҳаларида ўз ишларини бошлаш учун қизларимиз давлатимиз раҳбарининг кўрсатмаларига асосан тегишли ташкилотлар томонидан қўллаб-қувватланишини айтиб, уларга муваффақиятлар тилади.\n← ОҚОЛТИНДА АЁЛЛАР СПОРТ ФЕСТИВАЛИ\nМАҲАЛЛАМИЗ ПАҲЛАВОНЛАРИ →\nЮРТ МУСТАҚИЛЛИГИНИНГ 25 ЙИЛЛИГИГА БАҒИШЛАНДИ\n25/07/2016 sirdaryo ЮРТ МУСТАҚИЛЛИГИНИНГ 25 ЙИЛЛИГИГА БАҒИШЛАНДИda fikr bildirishni o'chirish\n15/04/2017 sirdaryo АНЪАНАВИЙ СПОРТ ТАДБИРИ БЎЛИБ ЎТДИda fikr bildirishni o'chirish


27 феврал 2021, Тошкент вақти: 02:51\nИслом Каримов билан учрашиши керак бўлган Чехия бош вазири ва беш вазирнинг бирданига бошқа ишлари чиқиб қолди\nЎзбекистон президенти Ислом Каримовнинг 20-22 февраль кунларига белгиланган Чехия Республикасига давлат ташрифи кечиктирилиши сабабларини Озодлик билан суҳбатда изоҳлаган Чехия президенти маслаҳатчиси Ҳинек Кмоничек мамлакат бош вазири ва яна беш вазирнинг бошқа муҳим ишлари чиқиб қолгани режаларни бузиб юборганини таъкидлади.\nҲинек Кмоничек: Бунинг сабаблари Ўзбекистон томони юборган расмий нотада билдирилган. Бунга асосан ташриф дастурида ўзгаришлар рўй бергани сабаб қилиб кўрсатилган. Каримов сафари баҳорги таътил кунларига тўғри келгани боис музокараларда қатнашиши кутилган мулозимларининг ҳаммаси ҳам қатнаша олмаслиги маълум бўлди. Яъни дастурда Бош вазир (Боҳуслав Соботка) билан тушлик овқатини таклиф қила олмадик. Чунки бу мақомдаги ташрифда Чехия Бош вазири билан тушлик овқати берилиши керак, лекин, афсуски, бу куни Бош вазирнинг вақти йўқ бўлиб чиқди. Бундан ташқари¸ Ўзбекистон томони билан икки томонлама келишувларни имзолаши керак бўлган олти вазирдан беш нафарининг ҳам вақти йўқ бўлиб чиқди.\nОзодлик: Бош вазир ва беш вазир Ўзбекистон делегацияси билан учраша олмасликларини изоҳлашдими?\nҲинек Кмоничек: Вазирлар ҳақида гапирадиган бўлсак, улар аксарининг¸ билишимча айни саналарда хорижда, асосан, Брюссельда ЕИ масалаларига доир мажлисларда қатнашишлари белгиланган.\nОзодлик: Лекин вазирлар президент Ислом Каримов билан учрашишлари белгиланганини билган бўлишлари керакку?\nҲинек Кмоничек: Ҳа, уларнинг ҳаммаси бир ой олдин бу ҳақда билишган.\nОзодлик: Унда нега бошқа учрашувларни айни шу кунга режалаштиришди?\nҲинек Кмоничек: (кулади) Бунга қисқа жавоб беришим мумкин. Мен улар эмасман, бу ҳақда улардан сўранг.\nОзодлик: Бош вазирчи, у Ўзбекистон президенти шарафига тушлик зиёфат бера олмаслигини бирор шаклда изоҳладими?\nҲинек Кмоничек: Менинг билишимча, у бошқа муҳим ишлари чиқиб қолганини айтган. Лекин айнан қанақа иш чиқиб қолганини аниқлаштиргани йўқ. Мазкур ташриф ҳақида ҳамма бир ой аввал билган. Улар учрашувларда иштирок этишга рози бўлишган. Лекин сўнгги дақиқада аввал Бош вазир вақти йўқлиги ҳақида қарор қилди. Бунинг сабабларини аниқ билмаймиз. Кейин беш вазирнинг ҳам биз билмаган сабабларга кўра, музокараларда қатнаша олмаслиги маълум бўлди.\nОзодлик: Яъни бош вазир ҳам, вазирлар ҳам бошқа ишларини Ўзбекистон делегацияси билан музокаралардан кўра муҳимроқ, деб топишибди, десак бўладими?\nҲинек Кмоничек: Мен улар учун гапира олмайман. Бу уларнинг котибиятлари кун тартибини қандай режалаштиришларига боғлиқ. Лекин вазирларнинг бир вақтнинг ўзида бир нечта жойда бўлишларига эҳтиёж туғилиши мутлақо нормал ҳолат. Шунинг учун кўп учрашувлар қандай режалаштирилиши вазирларнинг котибиятларига боғлиқ бўлади. Лекин яна бир нарсани айтишим керак, ташрифнинг қолдирилишига яна бир сабаб бор. Бу ҳам бўлса, Прага шаҳар ҳокимининг қарори сабаб бўлди. Улар аввал Ўзбекистон делегацияси билан учрашишга рози бўлган эди. Прага мэри ўзи қатнаша олмаслиги, лекин унинг ўринбосари учрашишини айтиб келаётган эди. Билишимча, улар бу ҳақда икки кун аввал Ўзбекистон делегацияси билан ҳам гаплашган. Кейин эса, кутилмаганда учрашувда қатнаша олмасликларини билдиришди.\nОзодлик: Учрашув бекор қилинмади, кечиктирилди деб алоҳида таъкидладингиз. Учрашув қайси санага қолдирилди?\nҲинек Кмоничек: Буни аниқ айта олмайман. Бу масалани дипломатик каналлар орқали муҳокама қилиш тўғрисида келишиб олдик.\nОзодлик: Ўзбекистон президентининг Прагага келишига инсон ҳуқуқлари ташкилотлари, фуқаровий жамият вакиллари норозилик билдираётган эди. Бу вазият ҳам Каримовнинг ташрифи қолдирилишига ҳисса қўшди, деб айтса бўладими?\nҲинек Кмоничек: Бевосита таъсир қилди, деб айтмаган бўлардим. Бу масалада норозиликлар таъсир қилган бўлса ҳам, буни фақатгина Прага мэрининг позицияси мисолида айтган бўлардим. Чунки Ўзбекистон томони Прага ҳокимияти ва мэрининг бу масалага ёндашувидан жуда ранжиганини биламан. Улар аввал Ўзбекистон делегацияси ташрифига доир дастурга тўла розилик беришди. Кейин эса, кутилмаганда мэрнинг вақти бўлмай қолди, ундан кейин мэр муовининг вақти бўлмай қолди. Оддий қилиб айтганда улар жуда кўп ўзгаришларни киритишди ва буни Ўзбекистон томонига изоҳлашга тўғри келди. Прага ҳокимлиги фақатгина битта партия (ТОП 09) вакилларидан иборат бўлгани ва уларнинг “Фалокатдаги одамлар” каби ташкилотларга ғоявий яқинлиги Ўзбекистон томонининг қарорига таъсир қилган бўлиши мумкин. Лекин бошқа омиллар режаларга таъсир қилди, демаган бўлардим.


Ўзбекистон-Қирғизистон чегарасида содир бўлган отишмада уч нафар қирғизистонлик ҳалок бўлди - Anhor\nAnhor Все посты Ўзбекистон-Қирғизистон чегарасида содир бўлган отишмада уч нафар қирғизистонлик ҳалок бўлди\nЖалолобод вилоятининг Добоқўрғон туманидаги чегарада ўзбек чегарачилари уч қирғизистонликни отган, дея хабар беради Kaktus.media Қирғизистон давлат миллий хавфсизлик қўмитасининг матбуот хизматига таянган ҳолда.\nОтишма 5 май куни содир бўлган. Ҳалок бўлганлар 48 ёшли эркак ва унинг 22 ва 24 ёшли ўғиллари бўлган. Улар Ола-Буқа туманидаги касалхонага етказилган, бироқ хушларига келмай вафот этган.\nВоқеадан сўнг икки давлат чегара хизматлари вакиллари учрашиб, ички текширув ўтказишга келишиб олган.\nҲодисанинг бошқа тафсилотлари департамент томонидан ошкор этилмаган.\nЎзбекистон давлат миллий хавфсизлик хизматининг Чегара қўшинлари маълумотларига кўра, 2022 йилнинг 5 май куни ўзбек-қирғиз Давлат чегарасининг Наманган вилояти Янгиқўрғон тумани Оқтом қишлоғи ҳудудидан ўтган қисмида бир гуруҳ номаълум шахслар томонидан Ўзбекистон Республикасидан Қирғизистонга ноқонуний равишда кўп миқдордаги товар-моддий бойликларини олиб ўтилаётганлиги ўзбек чегара нарядлари томонидан кузатилган ва ушбу қонунбузарликни олдини олиш бўйича чоралар кўрилган.\n«Чегара наряди томонидан Давлат чегараси бузғунчиларини қўлга олиш вақтида, қоидабузарларнинг бир гуруҳи ҳарбий хизматчиларга нисбатан қаршилик кўрсатиб, куч ишлатиб, тан жароҳатлари етказган ва қуролларни олиб қўйишга ҳаракат қилган. Ушбу ҳолатда ҳарбий хизматчилар қонунчиликда белгиланган тартибда қурол қўллашга мажбур бўлганлар. Натижада, 3 нафар шахслар яраланиб, уларнинг жиноий шериклари томонидан Қирғизистон ҳудудига олиб кетилган», – дейилади хабарда.\nҲодиса тафсилотларини аниқлаш мақсадида, 5 май куни зудлик билан Ўзбекистон Республикаси ва Қирғизистон Республикасининг ҳудуд бўйича чегара вакиллари ўртасида учрашув ўтказилди. Шунингдек, 6 май куни Фарғона водийси йўналиши бўйича ва Қирғизистоннинг Жалол-обод вилояти бўйича чегара вакилларининг учрашуви бўлиб ўтди. Ҳозирда ҳар икки томон ҳолат бўйича текширувларни давом эттирмоқда, чегарада вазият барқарор.\nСув тошқини сабабли Сурхондарё вилоятида 230 дан ортиқ киши эвакуация қилинди


ЎЗБЕКИСТОН — АҚШ: ЯНГИ УФҚ ВА МАРРАЛАР САРИ ДАДИЛ ҚАДАМЛАР — Ishonch Gazetasi\nШунингдек, 2017 йилда Ўзбекистон ва АҚШ раҳбарларининг телефон орқали мулоқоти бўлиб ўтди. Жорий йил март ойида Президент Дональд Трамп Президент Шавкат Мирзиёевга Тошкент шаҳрида ўтказилган Афғонистон бўйича халқаро конференция арафасида мактуб йўллади.\nЎзбекистон билан Америка Қўшма Штатларининг стратегик шериклик муносабатларини янада мустаҳкамлаш, айниқса, минтақавий ва халқаро тинчлик ва барқарорликни таъминлаш борасидаги долзарб масалалар бўйича икки давлат раҳбарларининг қараш ва ёндашувлари муштараклиги мамлакатларимиз ўртасидаги кенг қамровли алоқаларни изчил ривожлантириш учун мустаҳкам асос бўлиб хизмат қилмоқда.\nЎтган вақт давомида Ўзбекистон билан АҚШ ўзаро англашув, ҳурмат ва манфаатдорлик тамойилларига асосланган стратегик шериклик руҳидаги муносабатларни ривожлантириш йўлида муҳим қадамлар қўйди.\nАмерика Қўшма Штатлари Ўзбекистон Республикасининг қўшни давлатлар мустақиллиги ва ҳудудий яхлитлиги, шунингдек, Марказий Осиёни янада тараққий эттириш ва минтақада ҳамжиҳатликни мустаҳкамлашга йўналтирилган саъй-ҳаракатларини қўллаб-қувватлайди, деди Дональд Трамп.\n2017 йилда бўлган учрашув ва телефон мулоқотлари чоғида муҳокама этилган масалаларни бугун маромига етказиш кўп қиррали ҳамкорлигимизни жадал ривожлантиришда янги қадам бўлади, деб ўйлайман, – деди Шавкат Мирзиёев. – Ўзбекистон ва АҚШдаги Президент сайловларидан кейин мамлакатларимиз муносабатлари янги босқичга кўтарилди. Бугун қабул қилинадиган «Ўзбекистон ва Америка Қўшма Штатлари: стратегик шериклик янги даврининг бошланиши» номли Қўшма баёнот ўз номи ва моҳияти билан кўп нарсани англатади. Томонларнинг узоқ келажакка мўлжалланган интилишларидан далолат беради.\nДавлатимиз раҳбари БМТ Бош Ассамблеясининг 72-сессиясида сўзлаган нутқида Ўзбекистон ўз ташқи сиёсатида Марказий Осиё минтақасига устувор аҳамият қаратишини яна бир бор таъкидлади. «Марказий Осиёнинг қоқ марказида жойлашган Ўзбекистон ушбу минтақа барқарорлик, изчил тараққиёт ва яхши қўшничилик ҳудудига айланишидан бевосита манфаатдордир. Тинч-осойишта, иқтисодий жиҳатдан тараққий этган Марказий Осиё – биз интиладиган энг муҳим мақсад ва асосий вазифадир. Ўзбекистон ўзаро мулоқот, амалий ҳамкорлик ва яхши қўшничиликни мустаҳкамлашнинг қатъий тарафдоридир. Биз Марказий Осиё мамлакатлари билан ҳеч истисносиз барча масалалар бўйича оқилона муроса асосида ҳамкорлик қилишга тайёрмиз», деди давлатимиз раҳбари БМТ минбаридан.\nЎзбекистон Президентининг АҚШга ташрифи давомида бу масалага алоҳида эътибор қаратилди. Минтақамиздаги ижобий ўзгаришларни Президент Дональд Трамп алоҳида эътироф этди.\nТашкил этилганига йигирма йилдан ошган Америка – Ўзбекистон савдо палатаси бугун иқтисодиётнинг турли тармоқларида қўшма дастур ва лойиҳалар ишлаб чиқиш ва амалга оширишнинг муҳим механизмига айланди. Айни пайтда АҚШнинг «Boeing», «General Motors», «General Electric», «CNH Industrial», «Hayatt», «Hilton» ва бошқа кўплаб йирик компаниялари мамлакатимизда муваффақиятли фаолият юритмоқда.


Москвада ковидга бепул экспресс-тест топшириш ташкил этилди - 11.10.2021, Sputnik Ўзбекистон\nМосква шаҳрида 20 та жамоат жойлари ва “Мои документы” ДХМларида олинадиган экспресс-тест натижалари 15 дақиқадан сўнг маълум қилинади. 11.10.2021, Sputnik Ўзбекистон\nТОШКЕНТ, 11 окт – Sputnik. Москва шаҳрида 20 та жамоат жойлари ва “Мои документы” давлат хизматлари марказларида коронавирусга бепул экспресс-тест топшириш ташкил этилди. Бу ҳақда шаҳар мэри ўринбосари Анастасия Ракова маълум қилди.Қайд этилишича, экспресс-тест натижаларни 85 фоиз аниқлик билан 15 дақиқадан сўнг кўрсатади.Барча хоҳловчи москваликлар бепул коронавирусга тест топширишлари мумкин. Бунинг учун ўзлари билан паспортларини олиб келишлари керак. Болалар учун туғилганлик ҳақидаги гувоҳнома талаб қилинади.Агар тест натижаси мусбат чиқса, фуқаролардан алоҳида хонага ўтиш илтимос қилинади ва у ерда бепул ПЗР усулида тест олинади. Кейин улар зудлик билан уйига юборилади ва ПЗР натижасини олмагунча бошқалар билан мулоқотни иложи борича камайтириб, уйни тарк этмаслик сўралади.Аввалроқ Москва мэри Сергей Собянин шаҳардаги мактабларда коронавирусга экспресс-тест топшириш жорий этиш режалаштирилаётганини маълум қилганди.\nмосква, covid-19 умумжаҳон пандемияси\nМосква шаҳрида 20 та жамоат жойлари ва “Мои документы” ДХМларида олинадиган экспресс-тест натижалари 15 дақиқадан сўнг маълум қилинади.\nТОШКЕНТ, 11 окт – Sputnik. Москва шаҳрида 20 та жамоат жойлари ва “Мои документы” давлат хизматлари марказларида коронавирусга бепул экспресс-тест топшириш ташкил этилди. Бу ҳақда шаҳар мэри ўринбосари Анастасия Ракова маълум қилди.\nҚайд этилишича, экспресс-тест натижаларни 85 фоиз аниқлик билан 15 дақиқадан сўнг кўрсатади.\nБарча хоҳловчи москваликлар бепул коронавирусга тест топширишлари мумкин. Бунинг учун ўзлари билан паспортларини олиб келишлари керак. Болалар учун туғилганлик ҳақидаги гувоҳнома талаб қилинади.\nАгар тест натижаси мусбат чиқса, фуқаролардан алоҳида хонага ўтиш илтимос қилинади ва у ерда бепул ПЗР усулида тест олинади. Кейин улар зудлик билан уйига юборилади ва ПЗР натижасини олмагунча бошқалар билан мулоқотни иложи борича камайтириб, уйни тарк этмаслик сўралади.\nАввалроқ Москва мэри Сергей Собянин шаҳардаги мактабларда коронавирусга экспресс-тест топшириш жорий этиш режалаштирилаётганини маълум қилганди.


Тошкентда "Малибу" дарахтга урилиб, ёниб кетди - Халқ сўзи\n17:28 29 Ноябрь 2020 Жамият\n28 ноябрдан 29 ноябрга ўтар кечаси соат тахминан 3.40 ларда Абдулла Қодирий кўчасида жойлашган «Рамада» меҳмонхонаси яқинида фуқаро З.С. бошқарувидаги «Малибу» русумли (д/р 01 F550 JB) автомобиль иштирокида йўл-транспорт ҳодисаси юз берган. Автоуловда 33 ёшли Н.Ф. ҳам бўлган. Дастлабки маълумотларга кўра, ҳайдовчи бошқарувни йўқотиб, машина дарахтга урилган. Ўша пайтда ушбу йўналишда ҳаракатланаётган ва автоҳалокатга гувоҳ бўлган ҳайдовчилар «Малибу» ҳайдовчиси ва унинг йўловчисини қутқариб қолишган ҳамда воқеа гувоҳларидан бири жабрланганларни ўз машинасида касалхонага олиб борган. Бу ҳақда Тошкент шаҳар ИИББ хабар берди.\nВоқеа жойида фуқаро З.С. ва Н.Ф. лар автомобилдан чиқарилганидан сўнг, «Малибу» мотор бўлинмасида ёнғин содир бўлган, бу ҳақда гувоҳлардан бири «101» тез ёрдам рақами орқали хабар берган. Ёнғин ҳақида чамаси соат 03.30 ларда ФВБга хабар берилган, чақирув асосида воқеа жойига зудлик билан ёнғин хавфсизлиги ходимлари етиб бориб, соат 03.54 да ёнғин тўлиқ бартараф этилган.\nАйни пайтда Интернет тармоқларида воқеа видеолавҳаси тарқалмоқда, унинг муаллифи «Малибу» ҳайдовчиси ва йўловчиси қутқарилиб, касалхонага етказилганидан сўнг воқеа жойида бўлган. Аммо видео муаллифи вазиятни тўлиқ тушунмай, афтидан, жамоатчилик ўртасида норозилик келтириб чиқариш, ҳуқуқни муҳофаза қилиш идораларини салбий томондан кўрсатиш мақсадида, форма кийган одамларга асоссиз даъволар билан мурожаат қилган. Шу билан бирга, видеонинг таглавҳасида форма кийган одамлар гўёки Ўзбекистон Республикаси Миллий гвардиясининг ҳарбий хизматчилари эканлиги айтилган. Аслида эса, уяли телефон камерасининг объективига яқин атрофдаги «Локомотив» паркининг қўриқчилари тушиб қолишган.


Тошкент ва Киев муносабатларни жонлантирмоқчи - BBC News O'zbek\nТошкент ва Киев муносабатларни жонлантирмоқчи\nФото муаллифлик ҳуқуқи Ўзбекистон элчихонаси\nImage caption Киевдаги Ўзбекистон элчихонаси аввалроқ ўз фуқароларини Украина шарқидаги зиддиятга аралашмаслик ҳақида огоҳлантирган.\nЎзбекистон ва Украина охирги 10 йилда илк бор ҳукуматлараро комиссия йиғилишини ўтказмоқчи.\nҲар томонлама ҳамкорлик комиссияси 2017 йилнинг иккинчи чорагида Тошкентда ўтказиш режалаштирилган.\nИкки мамлакат ўртасида тўғридан-тўғри ҳаво парвозларини йўлга қўйиш бўйича ҳам келишувга эришилган.\nБу ҳақда Спутник агентлиги Украинанинг Ўзбекистондаги фавқулодда ва мухтор элчиси Юрий Савченкога таяниб хабар берган.\nКоммиссия сўнгги маротаба 2007 йили йиғилган, 2013 йили йиғилиш ўтказиш учун ҳамма нарса тайёрланганлиги, бироқ айрим сабаблар туфайли ўтказилмай қолганлиги айтилади.\n"Ўзбекистон ва Украина Президентларининг ўтган йил декабрда телефон орқали суҳбатидан сўнг илк топшириғи - ҳукуматлараро комиссия йиғилишини ўтказиш бўйича ишларни жонлантириш ёки бошлаш бўлди. Бу борада жуда ҳам кўп саволлар тўпланиб қолган, кун тартиби эскирди, кўплаб ҳужжатлар Украина ва Европа ўртасида иттифоқ тузилгунча ҳамда Ўзбекистонда ҳукумат алмашгунча тайёрланган. Ҳозир янги имкониятлар ва истиқболлар пайдо бўлди", - деб айтган Юрий Савченко.\nЭлчисига кўра, ҳукуматлараро комиссия миллий делегацияси раҳбарлари Ўзбекистон Бош вазир ўринбосари Улуғбек Рўзиқулов ва унинг украиналик ҳамкасби Геннадий Зубко ўртасида бир неча маротаба мулоқот бўлиб ўтган.\nСавченконинг айтишича, мулоқотлар давомида кун тартибидаги масала белгилаб олинган. Тадбир доирасида март ойида икки давлат вакиллари март ойида учрашиб олишади. Комиссия йиғилиши эса 2017 йилнинг иккинчи чорагида Тошкентда ўтказилади.\nПарвозлар ҳам тикланади\nУкраина элчиси бундан ташқари икки давлат ўртасида ҳаво парвозлари ҳам йўлга қўйилиши мумкинлигини билдирган.\nЎзбекистон ва Украина ҳозирча ҳафтада бир марта парвоз амалга ошириш бўйича келишувга эришган, кейинчалик уларнинг сони кўпайтирилиши мумкин.\nПарвозларни тиклаш масаласи ҳам икки мамлакат президентларининг ўтган йил декабр ойида амалга ошган телефон мулоқоти давомида кўтарилган.\nШундан сўнг бу масала тегишли идораларга барча тафсилотларини кўриб чиқиш ва жорий қилиш учун топширилган.\nУкраина Давлат авиа хизмати ва "Украина халқаро ҳаво йўллари" вакиллари Ўзбекистонга келишган. Ўзбекистон Ҳаво йўллар компанияси раҳбарияти билан музокаралар олиб борилган.\n"Учрашувлар натижасини ярим ижобий дейиш мумкин. Икки томон ҳам пойтахтлар ўртасида тўғридан тўғри парвозларни тиклаш зарур эканлигини эътироф этган, бироқ рейслар сонида муаммо бор", - деган Юрий Савченко\nЭлчига кўра, Ўзбекистон томони авиақатновларни тез орада амалга оширишга тайёр, уларни ҳозирча фақат икки томондан ҳафтада бир марта парвоз қаноатлантирмоқда.\nМолиявий натижаларга асосланиб олинган маълумотлар асосида қўшимча маслаҳатлашувлардан сўнг қатновлар сони оширилиши мумкин.\nУкраина томони ҳафтада 2-3 парвоз амалга оширишдан манфаатдор эканлигини билдирган. Улар Тошкентдан ташқари Самарқанд шаҳри ва Фарғона водийсига ҳам парвозларни йўлга қўйишда қизиқишини билдирган.\n-Бироқ Ўзбекистон авиакомпанияси тўғридан тўғри парвозларидан йўловчиларнинг камайиб кетишидан хавотирга тушаяпти. Умуман олганда томонлар парвозларни йўлга қўйишга келишиб олишди. Ўнгимиздаги ёз мавсумида натижасини кўришимиз мумкин, - деган Украина элчиси.\n2016 йил натижаларига кўра Ўзбекистон ва Украина ўртасида савдо айланмаси 223 миллион долларни ташкил қилган. Ушбу кўрсатгич бир йил олдингиси билан солиштирганда 9,5 фоизга тушиб кетган.\nЎзбекистон минтақадаги яна бир йирик ҳамкори Россиянинг Украина билан таранг муносабатларига қарамасдан муносабатларни яқинлаштиришга қилаётган ҳаракати жамоатчилик эътиборини тортган.\nКузатувчилар Ўзбекистоннинг янги раҳбарияти ушбу қадами билан ташқи сиёсатда кўп векторлик йўлни танлаганини кўрсатишга интилаётганини таъкидлашади.\nАйримларга кўра, Ўзбекистон ва Украина ўртасида кенг миқёсли яқинлашувнинг бошланиши кўпчилик кутганидек Шавкат Мирзиёевнинг ташқи сиёсатда Россияга таъсирига тушиб қолиши эҳтимолини камайтиради.


Ўзбек маданияти халоскори ва замонавий ўзбек маънавияти асосчиси Ислом Абдуғаниевич Каримов | Мулоҳаза қила оладиганлар учун.\nЎзбек маданияти халоскори ва замонавий ўзбек маънавияти асосчиси Ислом Абдуғаниевич Каримов\nЯнварь 7, 2017 от mulohaza в Мақолалар // 0 Комментариев\nШарқ давлатлари азал-азалдан ўз маънавияти ва маданияти билан бошқа давлатлардан ажралиб туради. Бутун дунё маданиятинг шаклланиши ҳам бевосита шарқда, жумладан юртимизда яшаб ўтган буюк тарихий шахслар номи билан боғлиқдир. Улардан қолган адабий, илмий ва маданий мерослар бутун дунёда ҳозирга қадар сақланиб, ўрганилиб келинмоқда. Шундай экан ҳар бир ўзбек кўкрак кериб айтиши мумкинки, бутун дунё маданий ривожланишида Ўзбекистоннинг ва Аждодларимизнинг арзирли ҳиссаси бордир. Бевосита тарихга назар ташлайдиган бўлсак шунга амин бўламизки ота-боболаримиз асосан адабиёт ва санъат ёрдамида маданий шаклланишни вужудга келтиришга уринишган.\nШу боисдан ўрта асрлар шарқ адабиётининг энг гуллаган даври сифатида эътироф этилади. Афсуски ХХ асрнинг бошларида маданий сайқал топиб, ривожланиб бораётган миллатимиз маънавий инқирозга учради.\nБунинг сабаби эса ҳеч кимга сир эмас. Мамлакатимиз ҳудудидаги хонлик ва амирликларнинг парчаланиб, Чор Россиясига қарам давлатга айланиши маданий ва умумбашарий қадриятларимизнинг «оёқ ости» бўлишига олиб келди.\nШу даврда СССР ҳукумати томонидан уюштирилган маънавий хуружлар оқибатида халқимиз қўрқув, Итоаткорлик, ожизлик ва маънавий хўрлик устувор бўлган сохта маданиятга эга бўлди. Оқибатда эса Ўрта Осиё халқлари маънан қолоқ халқ сифатида шакллана бошлади. Охири вазият шундай даражага етиб бордики, бундай шароитда ортиқ яшаш мумкин эмасди. Ана шундай оғир кунларнинг бирида сал кам. бир асрлик зулматдан сўнг Ўзбек халқи боши узра умидли нур тарала бошлади. Ўзининг биринчи маърузасидаёқ «Биз ортиқ бундай яшай олмаймиз» деган ҳаётий ва халқ учун орзиқиб кутилаётган жумлани ишлатиб, юракларда умид алангасини пайдо қилган биринчи Президентимиз Ислом Абдуғаниевич Каримов ўзбек маданиятига ҳақиқий халоскори сифатида кириб келди.\nБиринчи президентимиз раҳбарлигида илк йиллар барча Ўзбек халқи шу қаторда Ислом Каримов учун ҳам машаққатли ва синовларга бой йиллар бўлди. Тинимсиз қилинган меҳнатлар ва жуда катта машаққатлар билан ўз халқига ҳурликдек муқаддас неъматни туҳфа этган биринчи президентимиз мустақиллигимизнинг илк кунлариданоқ узилиб қолган маънавият арқонларини бир бирига улаб мустаҳкамлаш учун самарали ислоҳотлар олиб борди. Натижада орадан кўп вақт ўтмай замонавий ҳар томонлама қулай ва мустаҳкам бўлган Ўзбек маънавияти ва маданиятига асос солинди.\nМаънавиятнинг асосий бўғини сифатида эса таълим-тарбия ва ёшларга бўлган чуқур эътибор белгилаб олинди. Ислом Абдуғаниевич Каримов ёшларга бўлган эътиборни шу даражада кучайтирдиларки, натижада бу эътибор давлат сиёсати даражасига қадар кўтарилди. Бундай ислоҳотлар натижасида Ўзбекистон жуда қисқа фурсатда нафақат маънавий жиҳатдан балки моддий томонлама ҳам манаман деган давлатлар билан тенглаша оладиган, ҳақиқий демократик Республикага айланди. Халқ фаровонлиги, миллат ғурури, соғлом ва баркамол авлод, ёшларни маънан етук руҳда тарбиялаш ва яна бир қатор ана шундай эзгу мақсадлар биринчи Президентимиз Ислом Абдуғаниевич Каримовнинг ҳар бир маърузасида, ҳар бир асарида асосий пойдевор сифатида гавдаланади.\nСуюкли бобожонимиз томонидан ёзилган ҳар бир асар келажак авлодлар учун жуда муҳим ҳаётий қўлланма сифатида хизмат қилади. Улар ёзган «Юксак маънавият — енгилмас куч» асари эса Ўзбекистон ва дунё маънавияти ва маданияти учун олтин мерос сифатида сақланади. Зеро бу асарда тинч ва озод юрт қадай қурилиши ҳақида етарлича маълумот берилган. Умрининг охиргача ўз юрти ва халқи учун жон куйдириб яшаган ва чорак асрлик раҳбарлик фаолияти давомида Ўзбекистон деб аталмиш Жаннат сингари гўзал бир диёр шакллантирган Бобомиз ҳақида менинг бу мақоламсиз ҳам бутун дунё жуда яхши билади.\nМен бу мақоламни ёзишдан асосий мақсад ўз тенгдошларимга ва бутун юртимиз ёшларига биз кимнинг издоши эканлигимизни, қандай маънавий равон йўлда эканимизни эслатиб қўйиш ва ўз мақсад ва орзуларимизни ижтимоий тармоқлардаги бекорчи гап сўзлару ўзлигини унутган ватан хоинларининг сафсатабозлигидан ёки ғарб миллатларининг маънан бузуқ ва ахлоқан савиясизлик иллатларини анқитиб эсаётган шамолларидан эмас! Ўз маънавиятимиздан ва биринчи президентимизнинг олтинга тенг сўзлари, қимматли асарлари ва биз учун яратилган шарт шароитлардан излашимиз кераклигини билдиришдир.\nЯна шуни таъкидлаш жоизки иккинчи президентимиз Шавкат Миромонивич Мирзиёев ҳам раҳбариятга худди биринчи президентимиз Ислом Абдуғаниевич Каримов сингари дадил одимлар билан кириб келдилар.\nБунинг исботи сифатида мамлакатимизда халқ манфаатларини ўйлаб юритилаётган чора тадбирларда яққол намоён бўлмоқда. Ўйлаймизки янги йўлбошчимиз ҳам биз ва юртимиз учун жон куйдириб меҳнат қиладилар. Биз ёшлар ҳам бир чеккада қараб турмасдан уларга ўз истеъдодимиз ва илму заковатимиз билан ёрдам бермоғимиз даркор. Зеро, бизга лоқайдлик ярашмайди ахир биз келажаги буюк юртнинг ва суюкли биринчи президентимиз Ислом Абдуғаниевич Каримовнинг суюкли фарзандларимиз.\nУрганч давлат Университети қошидаги 2 сон академик лицей ўқувчиси\nМақола 1 533 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


www.energonazorat.uz - Ўздавэнергоназорат Инспекциясининг расмий сайти - Қандимдаги ноёб мажмуа йилига 8 миллиард куб метрдан зиёд табиий газ қазиб олиш ва уни қайта ишлаш имконини беради\n02.05.2018чоп этиш 249\nЎзбекистон ер ости бойликлари, хусусан, углеводород хом ашёсига ғоят бой. Инновацион иқтисодиётга ўтиш жараёнида нефть-газ саноатини ривожлантириш, айниқса, юқори технологияларга асосланган замонавий корхоналарни бунёд этишга устувор аҳамият қаратилаётгани заминимиз қаъридаги ушбу ресурсни халқ фаровонлиги йўлида ўзлаштириш имконини бермоқда.\nҚандим газни қайта ишлаш мажмуасининг фойдаланишга топширилиши бу борадаги ишларни янги босқичга олиб чиқаяпти. Бинобарин, Президентимиз Шавкат Мирзиёев мазкур мажмуанинг ишга туширилишига бағишланган тантанали маросимдаги нутқида таъкидлаганидек, у мамлакатимизнинг жадал ижтимоий-иқтисодий ривожланишига хизмат қилади.\n— Марказий Осиёдаги энг йирик иншоотлардан бири бўлган корхонамиз замонавий технологик ускуналар билан жиҳозланган, — дейди мажмуа директори ўринбосари Исроил Тўраев. — Улар ёрдамида йилига 8 миллиард куб метрдан зиёд табиий газ қазиб олиниб, тозаланган газ, барқарорлаштирилган конденсат ҳамда олтингугурт каби экспортбоп маҳсулотлар тайёрланади. Бизга табиий газ Қандим, Қувачи-Олот, Порсонкўл, Ҳожи каби конлардан етказиб берилаяпти. Янги ускуналарнинг яна бир афзаллиги шундаки, иш жараёнида атмосферага умуман газ чиқиб кетмайди. Бу эса ишлаб чиқариш чоғида экологияга зиён етказилмайди, деганидир.\nДарҳақиқат, Россиянинг “Лукойл” компанияси билан ҳамкорликда барпо этилган мажмуа “БАСФ”, “Якобс”, “Хоневелл” каби жаҳондаги энг йирик компанияларнинг сўнгги русумдаги технологиялари билан жиҳозланди. Қурилиш-монтаж ишлари эса “Хендай Инжиниринг”, “Поско” ва “Джи-Эс”, “Энтер Инжиниринг” компанияси билан ҳамкорликда амалга оширилди. Бунинг учун юртимиз ҳамда хорижнинг юқори малакали мутахассислари, жами 10 минг нафарга яқин кишилар жалб этилгани туфайли ушбу йирик иншоот кўзда тутилганидан саккиз ой аввал бунёд қилинди. Шу мақсадда 3 миллиард АҚШ долларидан ортиқ инвестиция ўзлаштирилди. Бу Ўзбекистонда хорижий инвесторлар учун қулай сармоявий муҳит яратиб берилганининг юксак самараси, ўзаро манфаатли алоқалар кенгайиб бораётганининг ёрқин далилидир.\n— Яқин-яқингача одам юрса оёғи, қуш учса қаноти куядиган мазкур саҳрода замонавий корхона барпо этилади, десангиз кўпчилик ишонмасди, — дейди меҳнат фахрийси Исмоил Носиров. — Аммо атиги икки йил ичида қуриб битказилган корхонага, бу ерда ишлаётган маҳаллий ёшларга қараб ҳавас қиласан, киши. Мамлакатимиз олий ўқув юртларида таҳсил олиб, малакали кадр бўлиб етишган йигитларимиз шу ерда зарур кўникма ва тажрибага эга бўлишмоқда. Бу эса келгусида мамлакатимизда шундай йирик лойиҳаларни амалга оширишда қўл келади.\nМажмуа қурилиши билан бирга, ҳудуд инфратузилмаси ҳам кескин ўзгарди. 1150 кишига мўлжалланган шаҳарча барпо этилиб, ишчи-ходимлар учун зарур барча қулайлик яратилди. Шинам ҳамда равон йўллар қурилди.\nБугун шу йўллар орқали Бухоро шаҳридан автоуловда Қоракўл тумани сари чамаси 100 километрча юрсангиз, дафъатан асрий қумликлар бағридаги Қандим газни қайта ишлаш мажмуасига кўзингиз тушади. У кишига саҳродаги мўъжиза бўлиб туюлади. Мўъжизалар эса, биламизки, ҳар куни рўй беравермайди. Аммо афсоналар ҳақиқатга айланганини ҳам инкор қилиб бўлмайди. Буни Қандим газни қайта ишлаш мажмуаси мисолида кўриб-билиб турибмиз.